Коронавирус шароитида кўрпанинг қатидаги пуллар аста харж бўляпти. Камбағал уч-тўрт сўм пулини тахмонга йиғилган янги кўрпанинг қатида ёки уйи ичига солинган шолча ёки полоснинг остида сақлайди. Еттинчи синф ўқувчиси мактабга келган кўчма цирк томошасига кираман деб дадасидан бесўроқ (чамаси ўша пайт дадаси уйида бўлмаган) икки минг сўм олади. Ажабки, кейинроқ боланинг дадаси кўрпа қатидан икки минг сўм йўқолганини сезади ва “Сен олдингми?” дея қистовга олади. Бола икки минг сўм олганини тан олади. Бундан ғазабланган ота боласини пул ўғирладинг, деб молдай калтаклайди. Калтак зарби ва аламга чидай олмаган бола молхонага кириб ўзини осиб ўлдиради. Дада ичиб кўчада юмалаб қоладиган алкаш эди. Ҳеч қанча ўтмай алкаш ота маст ҳолатда велосипеддан калласи билан бетонга йиқилиб ўлади.\nАлкашнинг хотини эса вояга етмаган уч боласи билан бева қолади! Унинг тўртта фарзанди бор эди, ўғил фарзанди эса, юқорида айтганимдек, ўзини осиб ўлдирди. Аёл ошин ишлаб боласини боқарди (кунлик ҳақ эвазига дала ишларини қиладиган аëлга Фарғонада ошин дейилади. Японияда суратга олинган ТВ сериал қаҳрамонининг исмидан олинган. Сериал қаҳрамони озгина пул эвазига далада ишлайди. Таҳр.)\nБоёқиш бола боқаман деб Тошконга ҳам мардикорчиликка бориб келган.\nТилга олганимдек, оғир шароитда яшайдиган ошин аёллар минглаб топилади.\nЎтган куни бошқа бир ошин аёлга тилпон қилдим. “Ишга чиқяпсизларми?” деб сўрадим. Бир гектарга яқин еримга ловия эктирмоқчи эдим. “Ҳеч ким ишга айтмаяпти. Ҳозир туман марказидамиз. Бирорта иш топилар деб келдик”, деди ошин аёл.\nЎтган куни хайрия маркази дейилган рақамига тилпон қилиб\nмуҳтожларга ёрдам бериш тартиби ҳақида қизиқдим. Марказ Фарғона шаҳрида жойлашган экан. Мен билан тилпонда гаплашган йигитчанинг айтишича, марказнинг туманларда бўлимлари йўқ экан, ” прямой Фарғонада туриб ёрдам берамиз. Продукталарни аввал дизинпексия қилиб, сўнг ўзимиз етказиб берамиз”, деди. Яна унинг эътирофича, 1197 маҳаллий қисқа рақамга муҳтожлигини аён айлаб тилпон қилган одамнинг шароити аввал мутахассислар томонидан ўрганилиб, сўнг ёрдам ажратилар экан. Яхши. Лекин битта ноқис томони бор. Ҳамма гап шундаки, Фарғона шаҳри бизнинг тумандан 100 км узоқда. Бунақа узоқ жойдан мутахассис келиши, сўнг моддий ёрдам етказиб бериш ноқулай эмасмикан?! Балки хайрия марказлари қийналиб қолган оилаларга ёрдам кўмагини етказишнинг оқилона йўлини ташкиллаштираётгандир. Нима бўлганда ҳам ҳозирги синов даврида камхарж оилалар қийналиб, умидсиз бўлиб қолмасин деймиз. “Опа, бу кунлар ўтар-кетар, кетингни куйгани қолади”, деган гапни эсладим.\nПандемия шароитида кунда топганини кунда ейдиганлар қийналиб қолди.\nМагазинчи йигит: “Савдо камайди. Одамларда пул қолмади”, деди.\nРасмий ва норасмий йўлда ҳозирги шароитда қийналиб қолганларга озиқ-овқат тарқатиляпти. Яхши иш.\nЛекин мен яшайдиган ҳудуддаги қишлоқларга негадир эҳсончилар продукта кўтариб ҳеч келмади.\nНазаримда эҳсончилар бир-бирига эҳсон қилаётган бўлса керак.\nБиз томондаям кўрининглар, ёғ ва макарон кўтарган эҳсончилар. Биздаям муҳтож оилалар етарли.\nЭҳсонларингни интернетда пиар қилишларингни ёқтирмайман.\nМана, масалан, қишлоғингизда, маҳаллангизда, кўчангизда ким камбағаллигини, қийналиб кун кўришини, шу кунлардаги мажбурий карантин сабаб янаям қийналиб қолганини, ҳеч ким айтмаса ҳам, биласиз. Агар шу қийналиб қолган маҳалладошингизга моддий ёрдам қўлини чўзмоқчи бўлсангиз, бировга айтмай, суратга олмай, индамайгина, хоҳласангиз нақд пул, хоҳласангиз озиқ-овқат кўринишида ёрдам бераверинг, бу ишни ҳеч ким тақиқламайди.\nАввало, агар опа-синглингиз, ака-укаларингиз орасида муҳтожлар бўлса, дастлаб ўшаларга моддий кўмак беринг.\nМен, масалан, муҳтож эмасман, лекин шундай бўлса ҳам Тошкондан ўғил-қизлари келди, қийналиб қолмасин деган ўйда сингилларим икки марта нон ёпиб берди, онам эса гўшт, майиз, ёнғоқ илинди, энг кичик синглим:” Пул зарур бўлса, айтинг!” деди.\nДемак, ҳозирги қийинроқ шароитда ака-ука, опа-сингил, қариндош-уруғлар бир-бирининг ҳолидан хабардор бўлиши лозим. Биродарлар, аҳиллик муҳим.\nКарантиннинг дастлабки куниёқ тўсатдан эҳсон ёрдамида ўзларини пиар қиладиган типлар пайдо бўлди ва кимгадир нимадир берганини суратларга олиб оламга достон қилишни бошлаб юборишди. Уларнинг эҳсон тарқатиш жараёни эса карантин талаб ва қоидаларига мутлақо зид эди. Шунақа расмларни кўрдим интернетда. Биродарлар, жуда тез юқадиган тожвирус хуруж қилган пайтда бировнинг уйига эҳсон бераман деб галалашиб бориб бўлмайди. Саккизталаринг муҳтожга бир қоп ун эҳсон қилиш жараёни саккиз томондан суратга олиб интернетга жойлашларинг қизиқ.\nЭҳсон йўли ҳамиша очиқ. Яқинларингиз, қадрдонларингиз, маҳалладошларингиз орасида кимлар моддий ночор эканини яхши биласиз, аввало, ўшаларга ёрдам беринг. Сизлар бўлса саккизталаринг бир қоп унни кимгадир эҳсон қилаётганларингни видеога олиб ҳужжатли фильм қиляпсизлар.\nЯна такрорлайман. Яқинларингиз, маҳалладошларингизга хоҳлаганча ёрдам бераверинг ва бу ёрдамингизни Э. Боситхонованинг қулоғига етиб борадиган даражада пиар қилманг.\nРостдан муҳтож оилалар бор. Ҳозирги карантин шароитида қийналиб қолган оилалар ҳам етарли. Ошинларим: ” Пул тугади. Ишга чақиринг!” деб тилпон қиляпти.\nАпрель ойи охирида картошка пишади ва қишлоқда камбағал қолмайди.\nҚишлоқ одами картошкани иккинчи нон дейди.\nОдатда картошка экмасдим. Чунки уйимда кам овқат пишираман, асосан, катта ҳовлида, онамнинг уйида овқатланаман. Битта қоринни эплаш осон.\nЛекин бу йил онам картошка ва помидор эк, деб бир неча бор таъкидлади. Хўп, дедим-у, экмадим. Охири онам уйимга келиб, тепамда туриб мажбур картошка эктирди.\nКартошка эккан пайтим карантин ҳақида гап-сўз йўқ эди.\nКутилмаганда “пақ” этиб карантин эълон этилди ва ўғил-қизим Тошконни тарк этиб қишлоққа қайтди.\nКартошкаларим анча бўй чўзиб қолди, апрель ойи охирида ковлаб, истеъмол қилса бўлади. Помидор ва қалампир ҳам экдим.\nШафтолиларим чаман гуллади. Ҳовлимда ўтган йилдан йигирма тупга яқин узумим мевага кирди. Мингдан зиёд олмам шу йилдан мўл ҳосил беради, деб умид қиламан.\nМай ойи бошида тут ҳам пишади. Афсус, қишлоқларимизда ширин оқ тутлар деярли қолмади, ўтин қилиб сотилди, янги ниҳоллар экилмади. Далаларда хашаки тутлар қолган. Битта-иккита ипак қурти учун кесилмай қолган тутни топиб мевасини еймиз. Ҳар йил набира қизимга бир жойлардан топиб тут егиздираман.\n– Опоқи, тут ейман! – деб қичқиради набирам.\n– Юринг!- дейман.\nҚанийди шу тожливирус балосидан керакли хулоса чиқара олсак, ерга, дарахтларга, табиатга муҳаббатимиз ортса, бекорчи ҳашамларни камайтирсак, камроқ мақтансак, озроқ сўзласак, кўпроқ яхши ишларни қилсак, орқамиздан тонналаб сассиқ ахлат қолмаса, умримиз чирик ипдан ҳам омонат эканлигини англасак, орзу ва ниятларимиз дунёнинг ўткинчи ва бевафолигига мос бўлса.\nАсли бутун инсоният битта кемада! Мамлакатлар ўзаро урушиб бир-бирини сувга чўктираман дейиши нотўғри, пировардида ҳамма чўкади.\nБугун ҳам боғда, томорқада меҳнатга андармон бўлдим. Ўғил китоб-дафтардан бош кўтаргани йўқ. Математика. ” Карантин қачон тугаркин?”- сўраб қўяди баъзан.\n“Коронавирусга иссиқ таъсир қиладими? Кунлар исиса йўқоладими?”- деб қизиқади.\n“Ҳа,- деб ўзимча тушинтираман унга. – Вируснинг юза қисми ёғ бўлади, қуруқ ва иссиқ ҳавода қурийди ва ўлади”, деб ўзимча тушунтирмоқчи бўламан.\nКартошка пишиғига етиб олсак, бас, у ёғи осон!\ndata-title="Картошка пишса, қишлоқда камбағал қолмайди" data-description="<p>Коронавирус шароитида кўрпанинг қатидаги пуллар аста харж бўляпти. Камбағал уч-тўрт сўм пулини тахмонга йиғилган янги кўрпанинг қатида ёки уйи ..." data-image="https://eltuz.com/wp-content/uploads/2020/03/rasm42951.jpg" data-url="https://eltuz.com/kozqarash/213580/" data-services="facebook,odnoklassniki,twitter,telegram" data-counter="ig">\nЎзбекистон президенти Шавкат Мирзиёев сўнгги вақтларда халқнинг чексиз ғазабига дучор бўлаётган буз-бузларда ўзининг айби йўқлигини билдирди. Давлат раҳбари уй-жойлар ...\nСурхондарё вилоятидаги 41-манзил колонияда қолаётган асли тожикистонлик Абдуғани Эрдонов сенатор Иминов билан учрашувдан сўнг яна озодликка чиқишига умид уйғонгани ...


«Шарқ тароналари» фестивали доирасида халқаро илмий анжуман бўлиб ўтмоқда\n17:53 / 27.08.2015\nБугун, 27 август куни Самарқанд шаҳрида «Шарқ тароналари» Х халқаро мусиқа фестивали доирасида «Шарқ халқлари мусиқа маданиятининг муштараклиги» мавзусида халқаро илмий анжуман иш бошлади. Анжуманда 30 нафарга яқин хорижлик мутахассислар иштирок этмоқда.\nЖумладан, Британия, Хитой, Жанубий Корея, Таиланд, Эрон, Афғонистон, Миср, Бутан, Туркия, Германия, АҚШ, Россия, Уммон, Озорбайжон сингари мамлакатлардан санъатшунос олимлар қатнашмоқда. Улар Шарқ халқлари мусиқий маданиятини сақлаб қолиш ва ривожлантириш, глобаллашув шароитида “устоз-шогирд” анъанасига оид долзарб масалаларни муҳокама қилишмоқда.\nКонференция чоғида ўзбекистонлик моҳир ижрочилар Маҳмуд Тожибоев ва Фарҳод Ҳалимов мастер-класс машғулотларини ўтказишди.\nИлмий анжуман эртага ўз ишини давом эттиради.


Марсело Бьелса лойиҳаси ёхуд Англия термасининг янги юлдузи Кэлвин Филлипс ҳақида / CHAMPIONAT.asia\n22:51АПЛда 37 гол урган футболчи Тошкент жамоасида ўйнаши мумкин эди?! 2 22:27Суперлиганинг 14-тури 5 ўйинида VAR тизими ишлатилади 7 22:10Киммих шартномасини узайтиради. Унинг маоши оширилади 1 21:47Coca-Cola Суперлига. 14-тур учрашувлари расмийлари 4 21:35Алиссон "Ливерпуль" билан шартномасини узайтирди 0 21:17Роналду "Барселона"га қарши ўйнайди 2 21:04"Манчестер Юнайтед" олти нафар футболчисини сотишга тайёр 7 20:29"Бавария" Данилога қизиқиш билдирмоқда 1 20:13ФИФА миллий жамоада 100 ва ундан кўп ўйин ўтказган футболчиларни эълон қилди. Улар орасида беш нафар ҳамюртимиз бор 9 20:05К-лига. "Сеонгнам Ильва" мағлубиятга учради. Искандеров захирадан майдонга тушди 1 19:52Педри: "Агар кимдир шунча ўйнашимни айтганида, уни тентакка чиқарардим" 5 19:25Эриксен "Интер" базасига ташриф буюрди 2 19:25Про лига. "Олимпик" сафарда "Янгиер"га мағлуб бўлди 19 19:13"Саутгемптон" янги мавсум учун сафар либосини тақдим этди 1 18:47"Арсенал" "Лестер"га Мэддисон учун ўз ўйинчиси ва қўшимча пулни таклиф қилди 4\nМарсело Бьелса лойиҳаси ёхуд Англия термасининг янги юлдузи Кэлвин Филлипс ҳақида\n18 июн 15:35\nТеглар : Европа чемпионатиМарсело Бьелса АнглияКэлвин Филлипс\nАнглия терма жамоаси Еврони Хорватия устидан қозонилган минимал (1:0) ғалаба билан бошлади.\n29 йилдан буён илк марта йирик мусобақада инглизлар таркибида "Ливерпуль" ва "Манчестер Юнайтед" аъзолари йўқ эди. Бироқ 25 ёшли Кэлвин Филлипс – "Лидс"нинг 2004 йилдан буён термадаги биринчи вакили бор эди.\nУчрашувнинг энг яхши футболчиси деб Стерлинг эътироф этилган бўлса-да, таянч зона вакили Филлипс камида жамоадошичалик эътирофга лойиқ ўйин кўрсатди: айнан у Рахимга гол бўлган вазиятда ажойиб узатмани амалга оширди ва умуман олганда ҳам ишончли ўйин ўтказди. Кэлвин хорватлар ҳужумига қарши туришда олд қаторларда эди ва тўпни эгаллагач, ҳужумларни, кескин узатмалари билан бошлаб берди.\nБугун Филлипс ҳа, терма жамоа аъзоси ва Еврода майдонга тушмоқда, лекин бунинг ортида унинг оғир шахсий ҳаёти турибди: қаҳрамонимиз йўқчиликда катта бўлди, отаси ҳалигача қамоқда, у кўпроқ тасодиф туфайли (бутун оиласи мухлислик қиладиган клуб) "Лидс" академиясига боради ва пул ёки бошқа жиҳатларни ўйламай, қуйи дивизионлардан АПЛгача кўтарилди.\nФиллипс Бьелса туфайли бугунги даражага чиқди. Мураббий футболчини шахсий лойиҳаси сифатида кўрди\n14 ёшида Филлипс катта тасодиф ва мўжиза туфайли "Лидс" академиясига бориб қолади. Кунлардан бир кун у собиқ жамоаси "Уортли"нинг маҳаллий мусобақадаги ўйинини томоша қилишга келади (у ердан қаҳрамонимиз кучлироқ дейилган "Фарсли"га ўтиб кетганди). Аммо жамоада футболчилар етишмовчилиги кузатилади. Болалар эски таниш-билишлик, дўстлик туфайли Кэлвинни майдонга тушишга кўндиришди ва тезда унга форма ҳам топиб беришди.\nЎша ўйинни "Лидс" скаути ҳам томоша қилаётган эди. Уни Филлипснинг усталик билан амалга оширган "подкати" ҳайратга солди: у нафақат тўпни олиб қўйди, балки ҳужумни ҳам бошлаб берди. Шу орқали Кэлвин "Лидс" академиясига таклиф қилинди.\n"Уортли"да Филлипс қайсидир маънода тасодифан бўлиб қолганди – отасининг дўсти унинг хиёбонда тўп тепаётганини кўриб, машғулотга чақиради. "Лидс" таклифидан кейин Кэлвиннинг онаси "Фарсли"га ўғлини қўйиб юборишни сўраб, хат ёзади. Клубдагилар ўйинчини йўқотишни истамасди ва қуйидагича жавоб берди: "Умид қиламизки, кам сонли болаларгина профессионал футболчи бўлишини тушуниб турибди".\n2014 йил Филлипс "Лидс" билан биринчи профессионал шартномасини имзолади, 25 ёшга келиб, барча мусобақаларда 200дан ошиқ ўйин ўтказди. Профи бўлиб ҳам спортчи барчасини қаерда бошлаганини унутмади. Машғулотлардан кейин у оддий ўртоқлари билан Армлидаги кичкинагина майдончада кўча чангитарди.\nФиллипснинг фаолиятидаги муҳим бурилиш Марсело Бьелса туфайли амалга ошди. Аргентиналик "Лидс"ни 2018 йил Чемпионшипда қабул қилди ва биринчи навбатда унинг аъзоларини тўплади ҳамда кейинги мавсумда ким, қаерда ўйнашини гаплашиб олди. "Мен у ҳақида деярли ҳеч нарса билмасдим, – эслайди Филлипс. – Фақатгина уни "El Loco" ("ақлдан озган" – championat.asia) дейишларини билардим".\nБьелса хонага кирарди ва футболчининг ортида турарди. Қўлини ҳар бир футболчининг бошига қўярди ва худди рицарлик қасамёдидагидек шогирдларига қайси позицияда ўйнашини айтарди. "У мисол учун Руфанинг бошига қўлини қўйди ва деди: "Тўққизинчи рақам". Бунинг ўзига хос маъноси бор ва у форвард эканлигини билдирарди. Бошқа футболчилар ҳам ўз позициясини билиб олди. Навбат менга етди: "Тўртинчи рақам". Мен саккиз рақамини кутгандим ва ортимга қайрилдим: "Нима?". У адашди деб ўйладим", – хотирлайди Кэлвин.\nЙўқ, Бьелса адашмаганди. У Филлипсни буткул ўзгартиришни ният қилганди, бокс-ту-боксдан таянч ярим ҳимоячисига, ҳимоявий ҳаракатларда "қўшиши", тўп учун курашда янада яхшироқ ҳаракат қилишини истаган. "Мен ҳимоячи эмасдим ва ўзимни умуман бу ролда кўрмасдим, – дейди Кэлвин. – Бир мавсум аввал мен бир нечта гол ургандим. Шу сабаб илк бор мен орқада ўйнашимни айтишганида, ўзимга савол бердим: "Бу ерда ўзи нима бўляпти?".\nБьелса режасини амалга ошириш учун анча меҳнат қилиш талаб қилинарди. "Мен яхши спорт формасида эмасдим. Мураббий барчага бир хил талаб қўйди, у ҳар биримиз вазн ташлашимизни сўради. У биз камроқ таом танаввул қилишимиз кераклигини айтди. Мен ҳар ҳафта мунтазам равишда истеъмол қилаётган овқатимни камайтириб борардим. Ширин картошка ва жўжа барбекюсини тановвул қилардим. Бу қийин жараён. Унинг фикрича, сиз енгилроқ бўлсангиз, яхшироқ ўйнайсиз", – дерди Филлипс.\nБьелса штаби ҳар бир футболчининг маълум оғирликда бўлишини истар ва буни назорат қилади ҳамда футболчи меъёрдан ошмаса, талабга жавоб берса, истаган нарсасини ейиши мумкин, ҳатто кетчуп ҳам. Агар вазн ошиб кетса, футболчи спорт олими билан биргаликда машғулотга йўл олади, масалан, велосипедда.\nБьелсанинг яна бир бошқа ритуали – ҳар бир футболчи билан меҳмонхонада индивидуал учрашувлар. Одатда улар 15 дақиқа давом этади. Филлипс – мураббий бир неча бор суҳбатлашадиган кам сонли футболчилардан. Суҳбат давомида Бьелса Кэлвин қандай ҳаракат қилиши, қайси ғояларни амалда синаб кўриши кераклигини, ўйин боришини қандай ўзгартириш зарурлиги, марказий ҳимоячиларнинг орасидаги бўш зонада ҳаракат қилиш кераклигини ва тўпни эгаллагач, таваккал қилишдан қўрқмасликни уқтирарди.\n"Тhe Athletic" манбасининг маълумотига кўра, Бьелса Филлипсни "шахсий лойиҳаси" сифатида кўрган. "Марсело шогирдларини бино ёки саройлар сифатида кўради, ўзи эса уларнинг архитектори", – қўшимча қилади манба.\nФиллипс эса доимо "Лидс"га содиқ бўлган ва кетиш ҳақида ўйламаган – ҳаттоки жамоа Чемпионшипда ўйнаётганда ҳам, унинг трансфери учун тахминан 20 миллион фунт беришга тайёрлар бор эди. Клуб директори Ангус Киннер шундай дейди: Кэлвин – садоқат тимсоли: "У молиявий жиҳатдан умуман ўринсиз қарор қабул қилди – "Лидс" таркибида [Чемпионшипда] яна бир йил қолди. Бунда маъно йўқ эди. Лекин у шундай қарор қабул қилди, чунки клубга ишонарди. У клубни яхши кўрарди".\nКэлвиннинг отаси қамоқда, онаси эса тўйиб овқатланмас ва икки жойда ишларди\nФиллипс "Лидс" стадионидан унча узоқ бўлмаган Армли туманида катта бўлди. Онаси – ирландиялик, отаси – Ямайка фуқароси. Жуфтлик уч эгиз фарзанд кўришади – Кэлвин, опаси Дерен ва учинчи фарзанд ҳам қиз бўлган, лекин бир неча ойда ҳаётдан кўз юмган.\nҲар кун тонгда Филлипс "Лидс" базаси томон кетаётганида, йўл-йўлакай отаси Марк "ўтирган" "Уилстун" қамоқхонаси ёнидан ўтади. "Болалигимда у баъзан ҳаётимда пайдо бўлар, баъзан йўқолиб қоларди. Қамоқхонага тушар, кейин озод этиларди. У ёмон гуруҳга қўшилиб қолган: гиёҳванд моддалар, жанжаллар ва шу каби", – хотирлайди футболчи "The Times"га берган интервьюсида.\nКэлвин вақти-вақти билан отасидан хабар олгани боради, аммо қамоқхона ҳавоси унга ёқмайди. Шунинг учун икки ҳафтада бир телефон орқали суҳбат қуришни маъқул кўради. "У мен билан фахрланади. АПЛга чиққанимиздан икки ҳафтача ўтиб, телефон қилиб: "Эшит". Телефон трубкасига яқин турган одамлар "Бирга ҳаракат қиламиз" ("Лидс" мадҳияси – "Championat.asia")ни куйлар ва деворни уришарди", – дейди Филлипс.\nОтаси кўпинча оиладан узоқда бўлгани туфайли асосий оғирлик онанинг елкасида эди. Ўзи ва тўрт нафар фарзандининг қорнини тўйдириш учун тинмай меҳнат қилиш талаб қилинарди. Бутун оила учун уч дона кровать бўларди – Кэлвин ва акаси икки ўринлисида бирга ухлашса, икки синглиси қолган икки кроватда ухларди, болаларнинг онаси эса диванда дам оларди.\n"Мактабда менга бепул овқат беришарди. Ошхонада усти ўралган (сотиб олинган) ланч билан келадиган, бутерброд ва шоколадли батончиклар ейдиган болаларни кўрардим. Баъзи болалар устимдан куларди: "Сен текин овқат оласан". Мен уйга келиб, шундай дедим: "Ойи, нега мен тушликка егим келган нарсани сотиб олиб, ўзим билан олиб бора олмайман?" У бизни бунга имконимиз йўлигини тушунтиришга ҳаракат қиларди. Баъзи кунлар онам кечки овқатни емас, бор нарсани қорнимиз тўйиши учун бизга қолдирарди. У бизни боқиш учун етарли пул топиш учун икки жойда ишларди", – дейди Кэлвин.\nОғир болалик Филлипсни бошқаларга ёрдам беришга ўргатди. У мунтазам равишда Уортлида хайрия акцияларини амалга оширади ва муҳтожларга ёрдам беришга уринади: "Лидс"нинг турли хайрия лойиҳаларида қатнашади ва бемор болаларга ёрдам беради.\nЯқинлари Кэлвин учун ҳаётидаги энг асосий инсонлигича қолади. "Билмасам, балки футбол ўйнаётганимнинг асосий сабаби – бу менинг оилам. Мен худдики буни улар учун қиламан".\nЭгизак опаси Филлипсга ҳазил тариқасида, Кэлвиннинг иши осон дейди. Сабаби унинг ўзи Лондонда қамоқхона хизматида фаолият олиб боради. "У кўришганимизда ҳар сафар менга буни айтади. Аммо у мен билан, мен у билан ғурурланганимчалик ғурурланади", – жавоб беради Кэлвин.\nШунингдек, унинг қиз ўртоғи бор Эшли – улар мактаб даврида танишган. Орадан 12 йил ўтди, улар шунча вақтдан буён бирга. "Мен бошқа ҳеч ким билан учрашишни истамайман, сабаби биз у билан жуда яқинмиз. Мен кўпроқ суҳбатлашадиган инсонларим доирасини жиддий назорат қиламан. Янги танишларнинг деярли барчаси билан маълум масофа сақланади", – тан олади Филлипс.\nФутболчининг бувиси ҳам "Лидс"ни яхши кўрарди. Вэл ҳаётдан кўз юмганида клуб ғалабасини унинг хотирасига бағишлаган\nФиллипс болалигидан бувиси Вэл билан яқин эди. Кейинроқ бувиси "Лидс"нинг АПЛгача босиб ўтган йўли ҳақидаги ҳужжатли фильм "Бизни уйга қайтаринг"нинг бош қаҳрамонларидан бирига айланди. У Билли Оушеннниг "When The Going Gets Tough, The Tough Get Going" қўшиғига рақсга тушганди. Фильмнинг тақдимот маросимига Кэлвин бувиси ва ойиси ҳамроҳлигида келади.\nВэл "Лидс"ни жуда яхши кўрар ва клубнинг ашаддий мухлисаларидан бири эди. Айнан у набираси "Астон Вилла"га ўтмай, Чемпионшипда яна бир мавсум ўйнашига асосий сабабчи бўлган. Ўша йили "Лидс" АПЛга йўлланмани қўлга киритди, Филлипс эса муваффақиятнинг асосий "айбдорларидан" бирига айланди.\n2021 йил февралида қаҳрамонимизнинг бувиси ҳаётдан кўз юмди ва севимли клуби унинг хотирасини ёд олди. "Лидс" "Саутгемптон" устидан қозонилган ғалаба (3:0)ни Вэл хотирасига бағишлади. Кэлвин ўйинлардан аввал ҳалигача бувиси Оушеннинг қўшиғига тушган рақси видеосини томоша қилишини тан олди.\nКэлвинни нафақат унинг аҳил оиласи, балки Бьелса ҳам қўллаб-қувватлайди. "Лидс" машғулотларидан бирида Марсело шогирди Филлипс мамлакат миллий термаси сафида ўйнашини исташи ҳақида очиқчасига айтганди. Бу ҳақида кейинроқ футболчи ҳам эслаган: "Биз узатмалар устида ишлаётгандик, ўшанда у менга: "Мен сен шу каби узатмаларни "Уэмбли"да амалга ошираётганингни кўришни сабрсизлик билан кутяпман".\n13 июнь. "Уэмбли". Филлипс Стерлингга голли узатмани амалга оширди.\nБугун тунда эса Англия терма жамоаси Шотландияга қарши майдонга тушади.\nЧемпионат Европы. Группа D\t. 2-тур\nСтадион: Wembley, 20306 томошабин\n63' Фил Фоден (Джек Грилиш)\n74' Харри Кейн (Маркус Рэшфорд)\n15' Джон Макгинн\n76' Билли Гилмор (Стюарт Армстронг)\n86' Че Адамс (Кевин Нисбет)\n87' Стивен О'Доннелл\n"Бавария" Забитцерни "Лейпциг"дан 18 млн евро+бонуслар эвазига харид қилиши мумкин 0\nФалькао фаолиятини Мексикада давом эттириши мумкин 3\nКарикатура: Лондон қизил рангда! 12\nБеларусь чемпионати. БАТЭ ғалабани қўлдан чиқарди, Умаров захирадан туширилди 1\nУЕФА Мадрид судининг Европа Суперлигаси бўйича чиқарган қарорига эътибор бермаяпти 4\nМадрид суди Европа Суперлигаси ҳақидаги муҳим маълумотни ошкор этди 10\n19 июн 09:39:54\n18 июн 18:41:53\nOqip maza qildim\n18 июн 20:03:38\nBelsa kelsaya termaga juda zor bulardi\n18 июн 18:24:25\nКопадзе еки бошкаси, худди Али хужа, хужа али деган гап дек\n18 июн 18:18:10\nТерма жамоага иложи борича, чет эллик тренер олиб келиш керак. Доменико Тодеско энг зур вариант!


Триллион доллари бор қудратли компания қачон пайдо бўлиши айтилди - Terabayt.Uz\nТриллион доллари бор қудратли компания қачон пайдо бўлиши айтилди\nТриллион долларни сонларда томоша қилинг: 1,000,000,000,000. Тарихда бу қадар бойликка эга бўлган на шоҳ ёки на бирор император бўлган эмас.\nАйни пайтда бунча пулни жамғариш учун жаҳондаги энг бой 37 та одамнинг бойлигини умумлаштиришга тўғри келади. Яқин йилларгача ҳам бунча маблағга эгалик қиладиган одам ёки компанияни тасаввур қилиш қийин эди. Аммо, кўп ўтмасдан жаҳонда илк триллионер компания пайдо бўлмоқда.\nApple кейинги ойда тақдим қиладиган 3 та фламанлар жаҳон смартфон бозорига $900 — $1,100 доллар нархида чиқарилади. Булар жаҳоннинг энг қиммат смартфонларидан бўлишади. Бу эса "Олма" корпорациясига илк триллион АҚШ долларини ишлаб олиш имконини беради.\nMarketWatch таҳлилий компанияси тақдим этган маълумотларга кўра, янги iPhone тақдим қилингач, аввалги моделларга бўлган эҳтиёж тушиб кетади. Apple сўнгги чоракнинг ўзида кенжа флагманларидан ҳам яхшигина даромад кўрди: $56 млрд. доллар.\nЭкспертларнинг ҳисоб-китобларига қараганда, "аждодлари"дан тубдан фарқ қилувчи iPhone 8 компания тарихидаги кейинги энг яхши сотиладиган смартфон бўлади ва бир йил ичида Apple унинг орқасидан жаҳоннинг триллионер компаниясига айланади.\nRBC Capital тадқиқотчиси Амит Дарьянани янги айфонларга бўлган талабнинг ошиши натижасида Apple акциялари баҳоси $32-35 долларга қимматлашишини айтмоқда. Натижада, корпорация қимматли қоғозларининг нархи $160 дан $192-195 долларга кўтарилади.\nЭкспертларнинг фикрича, бундан кейин "сунъий ақл" технологияси ҳар қандай компания учун триллион доллар ишлашнинг энг тез ва осон йўли бўлади.


09 май 2021, Тошкент вақти: 06:29\nЖиззах почтаси раҳбари 51,5 миллион сўм пенсия пулини ўзлаштириб юборган.\n“Адлия вазирлиги расмийси ниқобланган уруш хатаридан огоҳлантирди”\nМарказий Осиё давлатларида турли геосиёсий кучлар томонидан нодавлат-нотижорат ташкилотлар ва оммавий ахборот воситаларини ўз назоратига олишга уринишлар давом этмоқда (“Ҳуррият”, 17 июнь).\nЎзбекистон Адлия вазирлиги бошқарма бошлиғи Худоёр Мелиев бу ҳолатни дунё миқёсида кечаётган гибрид урушнинг бир кўриниши деб атайди.\nВазирлик расмийсига кўра, Марказий Осиёда аввалроқ рангли инқилоб сценарийси, “бошқариладиган тартибсизлик” назарияси қўлланилди, “бўлиб ташла ҳукмронлик қил” қабилида минтақа давлатларини ўзига оғдириш ҳаракатлари бўлди.\n“Бундан мақсад бу кучлардан “бешинчи колонна” сифатида фойдаланиш, ички тартибсизликни келтириб чиқариш, кейинчалик эса инсон ҳуқуқларининг ҳимояси байроғи остида мамлакатнинг ички ишларига ниқобланган тарзда аралашишдир”, деб ёзади Адлия вазирлиги расмийси Х.Мелиев.\n"“Билайн” компаниясининг ноқонуний ҳаракатлари фош этилди”\nЎзбекистонда уяли алоқа хизмати кўрсатиб келаётган “Билайн” компанияси фаолиятидаги бир қатор ноқонуний ҳаракатлар фош этилди (“Даракчи”, 18 июнь).\nАлоқа, ахборотлаштириш ва телекоммуникация соҳасида назорат бўйича давлат инспекцияси хулосасига кўра, компания мижозлар ҳисобидан асоссиз равишда пул ечиб олган, айрим ҳудудларда узоқ вақт давомида алоқанинг йўқолиб қолиши кузатилган.\n“Жиззах почта раҳбари миллионлаб нафақа пулларини ўзлаштирди”\n“Ўзбекистон почтаси” компанияси Жиззах филиали алоқа бўлими бошлиғи Зокир Шербеков фуқароларга ажратилган нафақа пулларини ўзлаштиргани сабабли қўлга олинди (“Ҳуқуқ”, 18 июнь).\nПочта бўлими раҳбари бир йил давомида 51,5 миллион сўм миқдордаги нафақа пулларини ўз эҳтиёжларига ишлатиб юборган, ўзидан юқори турувчи почта тармоғига эса нафақа пуллари тўлиқ тарқатилган тўғрисида сохта ҳисоботлар бериб келган.\nҚайд этилишича, суд ҳукми билан почта мансабдори Зокир Шербековга тегишли жазо тайинланган.\n“Депутатлар маҳаллий ҳокимият камчиликларидан кўз юмиб келмоқда”\nВилоятлардаги маҳаллий партия ташкилотлари ва депутатлар орасида суст фаолият олиб бораётганлари учрамоқда (“Ўзбекистон овози”, 18 июнь).\nХалқ демократик партияси Тошкент шаҳри кенгаши раиси Ҳайдар Бобохоновга кўра, депутатлар маҳаллий ҳокимият органлари фаолиятидаги камчилик ва нуқсонлар билан муроса қилиб келмоқда.\n“Аслида эса маҳаллий партия ташкилотлари, депутатлар муаммоларни изчил ўрганиб бориши ва таклифларни илгари суриши лозим. Қонунлар ижросига лоқайд қараётган, ижтимоий масалаларни ҳал этишни пайсалга солаётган айрим мансабдорлар фаолиятига ўз вақтида танқидий баҳо беришимиз зарур”, деб ҳисоблайди демократик партия раҳбарларидан бири Ҳ.Бобохонов.\n“Ғирт бекорчи хотинлар ўйлаб топган маросимлар кўпайиб бормоқда”\nТўй ва маъракалардаги дабдабабозликни бартараф этиш долзарб бўлиб турган бир паллада тўйга илова бўлган турли маросимлар ҳам ўйлаб топилмоқда (“Инсон ва қонун”, 16 июнь).\n“Биргина никоҳ тўйи шунча дахмазага айлангани камдек, унинг ёнига бачки бўлиб, “қизлар базми”, “келин чақириқ”, “куёв чақириқ”, “қуда-анда чақириқ”, “чорлар”, “асал ойи”, “йўқлов” кабилар ҳам қўшилган. Буларнинг бари ҳаётнинг мазмунини тоғоралар кўтаришдан иборат деб биладиган беш-олтита ғирт бекорчи хотинлар томонидан ўйлаб топилган ва уларнинг ҳар бири битта тўйнинг харажатига яқинлашиб қолади”, деб ёзади тадқиқотчи Мирислом Бадалов.\nМуаллиф “Лайлакнинг юришини қиламан деб чумчуқнинг бути йиртилибди” деган нақлни келтиради ва тўй-ҳашам харажатлари чўнтак кўтармас даражага етиб бораётганини таъкидлайди.\n“Эртакларда маст қилувчи ичимликлар ва ахлоқсизлик тарғиб этилмоқда”\nЎзбекистонда болалар учун чоп этилаётган эртак китобларида ҳаётимизга чирмовуқ сингари ўралиб олган уятсизлик, қотиллик, зўравонлик, сеҳргарлик каби иллатлар тарғиб этилмоқда (“Оила даврасида”, 18 июнь).\nХусусан, “Янги аср авлоди” нашриётида 2015 йилда чоп этган “Уч оғайни ботирлар” китобида шундай иллатлар тарғиб этилган. Масалан, “Мушук, ит ва сичқон” эртагида сархуш девлар қўрғонини ҳийла билан ишғол қилган қаҳрамонлар ғалабани “озгина-озгинадан шароб ичиб” нишонлайди.\n“Ичимлик ичиб, сармаст бўлиш қачондан бери севимли болажонларимизга “миллатимизнинг бой маданий мероси” тарзида тақдим этиладиган бўлди? Вояга етмаганлар орасида алкоголь ва тамаки маҳсулотларини тарғиб қилмаслик ва сотмаслик ҳақида алоҳида қонун ҳам борлигини наҳотки эсдан чиқарган бўлсак?” дея савол қўяди Абдулкарим Авазбеков.\nМақола муаллифи ахлоқий бузуқликка тарғиб қилувчи эртаклардан ҳам мисоллар келтиради.\n“Россиялик хонанда Полина Гагаринанинг Тошкентдаги фонограммали концерти юзасидан иш қўзғатилди”\nЎзбекистон давлат рақобат қўмитаси россиялик хонанда Полина Гагаринанинг Тошкентда ўтган концерти юзасидан иш қўзғади. Бу ҳақда давлат қўмитаси бош мутахассиси Абдураҳмон Раупов “Даракчи” нашрига маълум қилади.\nЖорий йилнинг 28 февралида Тошкентдаги “Истиқлол” санъат саройида ўтказилган концертда хонанда П.Гагарина фонограммада 20 та қўшиқ куйлаган.\nКонцерт рекламасида эса қўшиқлар жонли ижро этилиши маълум қилинган. Маълум қилинишича, мазкур ҳолат юзасидан концерт ташкилотчиси “Eldorado production” ширкати жавоб беради.


«Оналари соғлом - болалари баркамол Ватан!» республика танлови ғолиблари тақдирланди\nМамлакатимиз ижтимоий-сиёсий ҳаётида юз бераётган ўзгаришлар, қўлга киритилаётган ютуқлар, айниқса, оналар ва болалар соғлиғини муҳофаза қилиш, оилада соғлом тиббий маданиятни юксалтириш, миллат генофондини мустаҳкамлашга йўналтирилган эзгу ишларда касаба уюшмаларининг ҳам ўзига хос ўрни бор.\nВатанимиз мустақиллигининг 25 йиллиги ҳамда «Соғлом она ва бола йили»да республика касаба уюшмаларининг юртимизда амалга оширилаётган туб ислоҳотлардаги иштироки, оилаларда соғлом муҳитни шакллантириш, оналар ва болалар саломатлигини мустаҳкамлаш, ёш авлод онгига она-юртга муҳаббат туйғуларини чуқур сингдириш йўналишларидаги фаолиятини кенг ёритиш мақсадида «Ishonch» ва «Ishonch-Доверие» газеталари таҳририяти 2016 йил бошида «Оналари соғлом - болалари баркамол Ватан!» республика танловини эълон қилган эди.\nИкки йўналиш: профессионал журналистлар ҳамда касаба уюшма фаоллари ўртасида ташкил этилган мазкур танловга 100 дан ортиқ очерк, мақола ва лавҳалар тақдим этилди.\nУларнинг аксарияти мамлакатимизда оналар ва болаларга кўрсатилаётган эътибор, қолаверса, касаба уюшмаларининг «Соғлом она ва бола йили»да амалга оширган кенг қамровли ишларини оммага етказиш ва тарғиб қилишда амалий ҳисса бўлиб қўшилди.\nЖорий йилнинг 13 январь куни мазкур танловда ғолиб бўлган профессионал журналистлар ва касаба уюшма фаолларини тантанали тақдирлаш тадбири бўлиб ўтди.\nУнда Ўзбекистон касаба уюшмалари Федерацияси мутасаддилари, «Ishonch» ва «Ishonch-Доверие» газеталари таҳририяти ижодий жамоаси, касаба уюшма фаоллари, турли таҳририятларда меҳнат қилаётган журналистлар иштирок этдилар.\nТадбирда “Халқ билан мулоқот ва инсон манфаатлари йили”да касаба уюшмалари ва «Ishonch» ва «Ishonch-Доверие» газеталари мухбирлари олдида турган устувор вазифалар хусусида алоҳида тўхталинди. Мазкур йўналишларда олиб борилаётган ишларни янада кучайтириш борасида фикр ва мулоҳазалар билдирилди.\nТадбир якунида танловда 1-, 2-, ва 3-ўринларни қўлга киритган қаламкашлар ташкилотчилар томонидан рағбатлантирилди.


Ҳоким ва вазирлар учун давлат рақамининг янги тури жорий этилади - 02.05.2021, Sputnik Ўзбекистон\nДавлат бошқарув органлари раҳбарларига бириктирилган шахсий хизмат автомобилларига 1 июлдан бошлаб фақат "DAV" ҳарфлари акс этган давлат белгилари берилади. 02.05.2021, Sputnik Ўзбекистон\nТОШКЕНТ, 2 май - Sputnik. Ҳоким, вазир ва бошқа давлат хизматчиларига бириктирилган автомобиллар учун янги турдаги давлат рақамлари жорий этилади. Бу ҳақида Ўзбекистон Республикаси Вазирлар Маҳкамасининг 29 апрелдаги 258-сонли қарорида айтиб ўтилган. Ундан ташқари, ушбу қарорда вазирлар, вилоятлар ва Тошкент шаҳар ҳокими учун хизмат автомобили қиймати БҲМнинг 2000 баробаригача, уларнинг ўринбосарлари учун - 1500 баробаригача белгиланган. Туман ва шаҳар ҳокимлари учун БҲМнинг 1000 баробаригача ҳамда уларнинг ўринбосарлари учун - 700 баробари миқдорда белгиланган. Шунингдек хизмат автомобилларининг йиллик юриш масофаси ҳамда двигатели ҳажми ҳам чекланган. Хусусан бир йилда хизмат автомобили 24 мингдагн 36 минг км масофага юриши мумкин. Двигатели ҳажми эса 1,6 литрдан 4,0 литргача бўлиши мумкин. Юқоридаги талабларга жавоб бермайдиган автомобилар 1 августга қадар инвентаризациядан ўтказилиб, электрон аукцион орқали сотувга чиқарилиши керак.\n19:14 02.05.2021 (янгиланди: 19:45 02.05.2021)\nДавлат бошқарув органлари раҳбарларига бириктирилган шахсий хизмат автомобилларига 1 июлдан бошлаб фақат "DAV" ҳарфлари акс этган давлат белгилари берилади.\nТОШКЕНТ, 2 май - Sputnik. Ҳоким, вазир ва бошқа давлат хизматчиларига бириктирилган автомобиллар учун янги турдаги давлат рақамлари жорий этилади. Бу ҳақида Ўзбекистон Республикаси Вазирлар Маҳкамасининг 29 апрелдаги 258-сонли қарорида айтиб ўтилган.\nХусусан, 2021 йилнинг 1 июлидан бошлаб давлат ва маҳаллий бошқарув органлари раҳбарларининг хизмат автомобилларига"DAV" ҳарфлари бириктирилган давлат белгиси ўрнатилади.\nУндан ташқари, ушбу қарорда вазирлар, вилоятлар ва Тошкент шаҳар ҳокими учун хизмат автомобили қиймати БҲМнинг 2000 баробаригача, уларнинг ўринбосарлари учун - 1500 баробаригача белгиланган. Туман ва шаҳар ҳокимлари учун БҲМнинг 1000 баробаригача ҳамда уларнинг ўринбосарлари учун - 700 баробари миқдорда белгиланган.\nШунингдек хизмат автомобилларининг йиллик юриш масофаси ҳамда двигатели ҳажми ҳам чекланган. Хусусан бир йилда хизмат автомобили 24 мингдагн 36 минг км масофага юриши мумкин. Двигатели ҳажми эса 1,6 литрдан 4,0 литргача бўлиши мумкин.\nЮқоридаги талабларга жавоб бермайдиган автомобилар 1 августга қадар инвентаризациядан ўтказилиб, электрон аукцион орқали сотувга чиқарилиши керак.\n© Указ КабМина №258Новый тип автомобильных номеров для чиновников\nНовый тип автомобильных номеров для чиновников\n© Указ КабМина №258


Туркчанинг асли сатеқасига тўғри келганини айтадирким, она тилининг туркча эканини билдирадир. Форсча ҳақида «аз он шохсор меваи коми гул чидам» - ул буюк шохдан кўнгил тилаги мевасини тердим дейдирки, форс тилининг нозуклиги ва дилбарликига ишорат қиладир ва ўзининг ундан завқ олғонини билдирмак истайдир.\nАсри икки буюк ислом давлатининг чоришмаси ва икки ислом мазҳабининг - шиа ва суннийнинг бир-бировига ҳужумининг энг кескин давридир. Ислом уламо ва фузалоси икки жабҳага бўлинган, икки тарз тафаккур воситаси-ла икки тарз сиёсатга олат бўлғон, бу икки давлат теваракиға йиғилғонлар олим бўлсалар бир-бировларига илмий ҳужумларда, шоир бўлсалар ҳажвиялар билан мунозаада эдилар.\nФузулийнинг асли Бағдоднинг Куфрий қасабаси живорида яшайтурғон туркларнинг Бот отлиқ аширатидан экани айтиладир. Шу ҳол ва шу мавқеда ўсган Фузулийнинг қандай тарзи тафаккурга мансуб ва қандай руҳда бир шоир бўлишини белгилаш кўб қийин эмас. Отаси ҳам замонанинг олим - муфтийларидан бири ва устоди Жабибий замонининг шоирларидан бири бўлғони маълумдир. Устоди ҳам бир турк шоиридир. Фузулийнинг унинг ғазалларига мухаммас боғлағони маълумдир.


МСКда ЕХҲТ элчиси Йохан Петер Трауготт Тейлер билан учрашув бўлиб ўтди\n22:05 / 02.11.2016\n2016 йил 2 ноябрь куни Ўзбекистон Республикаси Марказий сайлов комиссиясида Европада хавфсизлик ва ҳамкорлик ташкилоти (ЕХҲТ) Демократик институтлар ва инсон ҳуқуқлари бўйича бюросининг (ДИИҲБ) Ўзбекистон Республикаси Президенти сайловини кузатиш бўйича миссияси раҳбари, элчи Йохан Петер Трауготт Тейлер билан учрашув бўлиб ўтди. Бу ҳақда ЎзА хабар бермоқда.\nМарказий сайлов комиссияси раиси М.Абдусаломов Комиссиянинг ЕХҲТ ДИИҲБ билан ҳамкорлиги самарали ривожланиб бораётгани ва ижобий натижалар бераётганини таъкидлади.\nУчрашувда ЕХҲТ ДИИҲБ миссияси фаолияти, унинг Ўзбекистон Республикаси Президенти сайловини кузатиш бўйича Марказий сайлов комиссияси билан ўзаро ҳамкорлиги масалалари юзасидан фикр алмашилди.\nШу куни пойтахтимизда ЕХҲТ Демократик институтлар ва инсон ҳуқуқлари бўйича бюроси миссияси Ўзбекистон Республикаси Президенти сайловини кузатиш тадбирини бошлаши муносабати билан матбуот анжумани ўтказилди.\nАнжуманда элчи Йохан Петер Трауготт Тейлер бошчилигидаги миссия пойтахтимизда 17 нафар кузатувчи эксперт ҳамда ҳудудларда фаолият кўрсатадиган 20 нафар узоқ муддатли кузатувчидан таркиб топиши маълум қилинди. Бундан ташқари, сайлов куни ДИИҲБ 250 нафар қисқа муддатли кузатувчиларни жалб қилиши режалаштирилган. Кузатувчи ва экспертлар ЕХҲТнинг 21 аъзо мамлакатидан жалб қилинади.\nУзоқ муддатли кузатувчилар гуруҳи аъзолари мамлакатимизга шу йилнинг 5 ноябрь куни кела бошлайди, қисқа муддатли кузатувчилар 2-6 декабрь кунлари фаолият кўрсатиши назарда тутилган.\nСайловни кузатиш миссияси сайловни баҳолашда ЕХҲТ мажбуриятлари, демократик сайлов ўтказилишининг халқаро стандартлари ва талаблари ҳамда миллий қонунчиликка таянади. Кузатувчилар сайлов кампанияси тадбирларини, сайлов маъмурияти ва мутасадди ташкилотлар фаолиятини, қонунчиликка риоя қилиш жараёнларини кузатади. Экспертлар сайлов тадбирлари оммавий ахборот воситалари томонидан ёритилишини мониторинг қилиб боради.\nСайлов куни кузатувчилар сайлов участкаларининг очилиши, овоз бериш жараёни, овозларни санаш ва унинг натижаларини тақдим қилиш жараёнларини кузатади. Миссиянинг дастлабки натижа ва хулосалари бўйича ҳужжат сайловдан бир кун ўтиб чоп этилади.\nТадбирда миллий сайлов қонунчилигига киритилган ушбу ўзгартиш ва қўшимчалар, қолаверса, мамлакатимиз Ўзбекистон Республикаси Президенти сайловини халқаро стандартларга мувофиқ очиқ ва ошкора ўтказишга тайёр эканини эътироф этган ҳолда ЕХҲТ Демократик институтлар ва инсон ҳуқуқлари бўйича бюроси Ўзбекистон Республикаси Президенти сайловини кузатиш учун ўзининг тўлақонли миссиясини юборишга қарор қилгани алоҳида таъкидланди.


Юртимизда 19 январь кунги об-ҳаво маълумоти » Ўзбекистон янгиликлари – Zamin.uz\nЎзбекистон гидрометеорология хизмати марказининг хабар қилишича, 19 январь куни Тошкент шаҳрида ҳаво ўзгариб туради, туман тушиши мумкин. Ҳаво ҳарорати кечаси -2 ... 0 даража, кундузи +10 ... +12 даража илиқ бўлади. Сониясига 3-8 метр тезликда шамол эсади.\nҚорақалпоғистон Республикаси ва Хоразм вилоятида ҳаво ўзгариб туради, туман тушиши мумкин. Ҳаво ҳарорати кечаси -5 ... 0 даража, кундузи +5 ... +10 даража совуқ бўлади. Сониясига 3-8 метр тезликда шамол эсади.\nБухоро ва Навоий вилоятларида ҳаво ўзгариб туради, туман тушиши мумкин. Ҳаво ҳарорати кечаси -2 ... +3 даража, кундузи +12 ... +17 даража илиқ бўлади. Сониясига 3-8 метр тезликда шамол эсади.\nСамарқанд, Жиззах ва Сирдарё вилоятларида ҳаво ўзгариб туради, туман тушиши кутилади. Ҳаво ҳарорати кечаси -3 ... +2 даража, кундузи +10 ... +15 даража совуқ бўлади. Сониясига 3-8 метр тезликда шамол эсади.\nҚашқадарё ва Сурхондарё вилоятларида ҳаво ўзгариб туради, туман тушиши мумкин. Ҳаво ҳарорати кечаси 0 ... +5 даража, кундузи +12 ... +17 даража илиқ бўлади. Сониясига 3-8 метр тезликда шамол эсади.\nФарғона водийси вилоятларида ҳам ҳаво ўзгариб туради, туман тушиши мумкин. Ҳаво ҳарорати кечаси -7 ... -2 даража, кундузи +1 ... +6 даража илиқ бўлиши кутиляпти. Сониясига 3-8 метр тезликда шамол эсади.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, қор ёғиб, туман тушиши мумкин. Ҳаво ҳарорати кечаси -10 ... -5 даража, кундузи -5 ... 0 даража совуқ бўлади. Нурафшонда эса кечаси -3 ... +2 даража, кундузи +10 ... +15 даража илиши мумкин. Сониясига 3-8 метр тезликда шамол эсади.\nЯнгиликлар » Ўзбекистон » Юртимизда 19 январь кунги об-ҳаво маълумоти


Президент Чустдаги тўқимачилик корхонасида бўлди | Ўзбекистон Республикаси Президенти ҳузуридаги Стратегик ва минтақалараро тадқиқотлар институти\nЁшлар ва хотин-қизларни иш билан таъминлаш - давлатимиз сиёсатининг энг устувор йўналиши. Шу мақсадда шаҳар ва туманларда тўқимачилик мажмуалари ташкил этилмоқда. Чунки бунинг учун хомашё, инфратузилма ва бозор бор.\n“Chust textile” корхонаси “Наманган” эркин иқтисодий зонаси ҳудудида ташкил этилган. Фабриканинг иккита комплексида 1 минг 300 киши меҳнат қилмоқда.\nКорхона буюртмага қараб, барча турдаги устки ва ички кийимларни ишлаб чиқариши мумкин. 2020 йилда қарийб 2 минг тонна мато ҳамда 5 миллион 200 минг дона тайёр трикотаж маҳсулотлари ишлаб чиқарилиб, Италия, Россия, Қозоғистон ва Тожикистон каби давлатларга 9 миллион доллардан зиёд экспорт қилинган. Жорий йилда экспортни 12 миллион долларга етказиш режалаштирилган.\nПрезидент корхонадаги иш жараёнини, тайёр маҳсулотларни кўздан кечирди.\n- Илгари эгилиб пахта экардик, эгилиб терардик, лекин бошқа давлатларни боқардик. Охирги йилларда яратилган имкониятлар туфайли янги корхоналар пайдо бўляпти, тадбиркорлар эмин-эркин ривожланяпти, қайта ишлаш даражаси ошяпти. Кластерлар тузиб, пахтани эгали қилганимиз учун унинг сифати ҳам ўзгараяпти. Пахта сифатли бўлса, тадбиркорга осон бўлади, маҳсулоти сифатли, рақобатбардош бўлади, - деди Шавкат Мирзиёев.\nЯна бир жиҳати, корхона бинолари кўп материаллар сарфланмай, ангар усулида барпо этилган. Натижада қурилишнинг ўзидан 6 миллион доллар иқтисод қилинган.\nДавлатимиз раҳбари бунинг маҳсулот таннархига, рақобатбардошлигига таъсирини таъкидлаб, бошқа тўқимачилик мажмуаларини ҳам шундай лойиҳа асосида қуриш бўйича кўрсатма берди.\n“Chust textile” лойиҳасининг умумий қиймати қарийб 12 миллион доллар бўлиб, уч босқичга мўлжалланган. Тўлиқ қувватда йилига 5 минг тонна мато, 15 миллион дона тайёр маҳсулот ишлаб чиқариш мумкин бўлади. Ишчилар сонини 2200 га етказиш режалаштирилган.\nШу ерда Наманган вилоятида амалга ошириладиган йирик инвестиция лойиҳалари тақдимот қилинди.\nПрезидент: Йўлларингизни топиб, бирингизни икки қилиб, фарзандлар камолини кўриб яшасаларингиз - менинг энг катта мақсадим шу\nЎзбекистон Президенти Шавкат Мирзиёев 18 февраль куни Наманган вилоятининг Янгиқўрғон туманига келди.


Жаҳон соғлиқни сақлаш ташкилоти маълумотларига кўра, Ўзбекистон ўз ҳаётига нуқта қўйишга уриниш кўрсаткичи бўйича жаҳонда 104-ўринда туради, аниқроқ қилиб айтганда, ҳар 100 минг кишидан 9таси бу ишга қўл уради. Шунингдек, бундай хатти-ҳаракат асосан 15-29 ёш оралиғидаги авлод вакилларида кузатилиши қайд этилган.\nЎзбекистон Бош прокуратураси тақдим этган маълумотга кўра, 2018 йилда вояга етмаганларнинг ўз жонига қасд қилиш ҳолатлари 2017 йилга қараганда 10тага камайган.\nЛекин ҳолатнинг асосий сабаблари — ўзгаларга таъсир ўтказиш истаги, оиладаги келишмовчилик, ота-онанинг хорижга ишлаш учун кетганлиги оқибатидаги соғинч, ишқий муносабатлар, содир этган ножўя қилмишидан уялиш, шаън ва қадр-қимматнинг камситилиши каби маиший ва ҳал этиш мумкин бўлган омиллар эканлигини инобатга олсак, инсон ўз ҳаётини барбод қилишга арзимайди.\nЎзбекистонда ўсмирлар орасидаги суицидга айни пайтда таълим муассасаларида психолог мутахассисларнинг ролини ошириш орқали ечим изланмоқда. Хусусан,\nмактабларда психолог штатларини ўқувчилар сонига мувофиқ 1 нафардан 3 штат бирлигигача ошириш;\nулар учун алоҳида дастур асосида малака ошириши курсларини ташкил этиш;\nолийгоҳларда «социал психология» йўналиши бўйича кадрлар тайёрлашни йўлга қўйиш;\nюқори синфлари ўқув дастурига “Оила психологияси” фанини киритиш;\nХалқ таълими вазирлиги томонидан Ташхис марказида муаммоси мавжуд вояга етмаганлар ва ёшлар учун аноним ишонч телефони ва маслаҳатхона ташкил этиш кабилар белгиланган.\nАммо фақатгина психолог ёрдамини кучайтириш билан муаммо ҳал бўладими? Ҳаммасига балогардон Халқ таълими вазирлигими?\nМактаб ўқувчилари орасида ўз жонига қасд қилиш ҳолатлари қайд этилганда, анъанавий қарашга мувофиқ, Халқ таълими вазирлиги ҳодисага бош айбдор сифатида кўрилади: улар болага тўғри тарбия бермаган, ўз вақтида бохабар бўлмаган.\nВаҳоланки, бу фақатгина таълим муассасасининг роли билан ҳал бўладиган масала эмас.\n«Суицид оила, боланинг тиббий ҳолати, ижтимоий ҳолати ва мактабга боғлиқ ҳолда юзага келади. Афсуски, жамиятимизда оила болани фақатгина моддий таъминлаш функцияси билан чекланяпти, тарбия мажбурияти мактаблар чекига тушмоқда.\nЖаҳон соғлиқни сақлаш ташкилотининг маълумотига кўра, МДҲ давлатларида суицидни коррекциялаш вазифаси психолог елкасига юклаб қўйилган. Аслида бу масала психологиянинг объекти эмас. Бу психиатриянинг муаммоси», — дейди Халқ таълими вазирлиги ходими, руҳшунос Акобир Абдуллаев.\nМутахассиснинг сўзларига кўра, баъзи хасталиклар одамда чуқур депрессияни келтириб чиқаради. Масалага ёндашувда физиологик ҳолатларни ҳам инобатга олиш керак.\n«Муаммо билан кўпроқ ижтимоий инстанциялар шуғулланяпти, ваҳоланки бунга тиббий муносабати ҳам лозим. Масаланинг координатори Соғлиқни сақлаш вазирлиги бўлиши керак. Психиатрлар хизматини йўлга қўйиш лозим», — дея таъкидлайди руҳшунос.\nҲамма гап ахборот тарқатувчилардами?\nЁшлар ўртасида салбий характердаги хулқ-атворнинг сабаблари ҳақида сўз юритар экан, Ўқувчи ва ёшлар ташкилотлари билан ишлаш бошқарма бошлиғи ўринбосари Акобир Абдуллаев қуйидаги фикрларни илгари сурди:\n– Оммавий ахборот воситаларида суицид ҳақидаги ахборотларнинг берилиши ўсмир руҳиятига акс таъсир кўрсатади.\nСайтда ёритилаётган хабарларда арқон, баландликда турган бола, қон, дори каби суратлар илова қилинади. Бундай демонстрация руҳияти инқироз остонасида турган одамга ноқобил қарор учун ипмульс бериши мумкин. Бундай ахборотни узатишда сўзларни тўғри қўллай олиш ҳам жуда муҳим. «Суицид» деган совуқ сўзнинг ўрнига «девиант хулқ-атвор», «ўзига зарар етказиш» каби нейтрал характерли сўзлардан фойдаланиш керак. Оммавий ахборот воситаларида бу нозик масаланинг ёритилиши тартибини қатъий ишлаб чиқиш лозим».\nСоциолог Завқиддин Гадоев эса оммавий ахборот воситалари бу муаммога жамоатчилик эътиборини қаратиши кераклигини таъкидлайди.\n«ОАВ ахборот узатиш орқали жамиятга кўзини кўзини каттароқ очиш кераклигини уқтиради, ечим излашга ундайди. У очиб бераётган муаммоларнинг ечими томон бутун жамият биргаликда ҳаракатланиши, илмий-тадқиқот институтлари бу масала билан шуғулланиши керак. Ўқувчи ўзини осса, мактаб директори, синф раҳбари, маънавиятчи ишдан кетади. Бу билан нима ўзгаряпти? Масалага илмий ёндаша олишимиз, тўғри хулоса чиқара олишимиз керак», — дейди у.\nДиний иммунитет мавжудми?\n«Инсон умри – тарози. Унинг бир палласида ақл, иккинчисида эса дин туради». Файласуф Артур Шопенгауэрнинг мазкур иқтибоси ҳаётда диний билимларга эга бўлиш ақлли бўлиш каби аҳамиятга эгалигини кўрсатади. Муҳими, бу иккиси ўртасидаги олтин меъёрни сақлаб қола олишдир.\nФикримизча, дин ҳақида етарлича тушунчаларнинг шаклланмаслиги, ҳаётий иммунитетни ҳосил қилишда диннинг роли пастлиги ҳам ўсмирларда турли муаммоларга қарши курашувчанлик ҳиссининг йўқлигига сабаб бўлади.\n«Мактабда дин илмий томондан тушунтирилиши керак. Диний ақидаларни эса уйда ота-она ўргатиши керак. Лекин аксарият ота-оналарнинг ўзида бу масалада етарлича тасаввур мавжуд эмас», — дейди социолог Завқиддин Гадоев.\nАҳолининг катта қисмини мусулмонлар ташкил қилувчи Ўзбекистонда кузатилаётган ўз жонига қасд қилиш ҳолати, аслида, Ислом динида қаттиқ қораланади. Хусусан, ўзини ўлдирган одамга жаноза ҳам ўқилмаслиги динда кўрсатилган. Шунга қарамай, диний уламоларнинг ёшлар, вояга етмаганлар билан мулоқоти сустлиги юқоридаги ҳодисаларни келтириб чиқармоқда.\nРуҳий инқироздаги ўсмирни қандай таниш мумкин?\n«Минг афсуски, сўнгги пайтларда «ўсмир» ва «суицид» сўзлари бирга юрадиган жуфтликка айланиб боряпти. Суицидга қўл урмоқчи бўлган ўсмирда асосий мақсад ўз қадрини ошириш. У ўлим жараёнини узоқ давом этадиган уйқу сифатида тасаввур қилади, ҳамма нохушликлар ўтиб кетгач уйғонаман, деган ўйда бўлади», — дейди амалиётчи руҳшунос Севара Жонузоқова.\nМутахассиснинг маълумот беришича, кучли руҳий инқироз остонасида турган ўсмирни бир қанча ташқи белгилар орқали «таниш» мумкин. Хусусан:\n– иштаҳанинг йўқолиши ёки аксинча кўп овқат ейиш;\n– ҳолсизлик, сабабсиз оғриқлардан шикоят қилиш;\n– ташқи кўринишига ҳаддан ортиқ кўп эътибор қаратиш;\n– кўпроқ ёлғиз қолишга интилиш;\n– ўлим билан боғлиқ мавзуларда кўп гапириш;\n– келажак учун режаларнинг йўқлиги;\n– уйдан қочишга уринишлар;\n– ўзига зарар етказишни ифодаловчи расмлар, ёзувларни тасвирлаш;\n– сабабсиз йиғлаш, қўпол муомала;\n– шахсий буюмларини бошқаларга тарқатиш.\n«93 фоиз ҳолатда ўсмирни бу йўлдан қайтариб қолиш мумкин бўлади. Фақатгина ундаги салбий ўзгаришларни ўз вақтида пайқай олиш ва мутахассислик ёрдамини тўғри кўрсата олиш лозим», — дея таъкидлайди руҳшунос.\nКим айбдор: ота-онами ёки мактаб?\nЎсмирлар ҳаёти муаммолари ҳақида гап кетганда дарров айбдорни излашга тушиб қоламиз: Халқ таълими вазирлиги, маҳалла, ота-она... Калтак биринчи навбатда таълим муассасаси раҳбариятининг бошида синади. Айрим вазиятда ўсмир билан юз берган салбий ҳодисанинг сабаби этиб марҳумнинг ўқитувчиси ё дўстлари томонидан ҳақорат қилингани, калтак егани асос қилиб келтирилади.\nБу борада мутахассис социолог Завқиддин Гадоев қуйидаги фикрларни билдирди:\n– Ўсмирларнинг ўз жонига қасд қилиш даражасига етиб келишига жамият айбдор. Суициднинг асосий сабаби жамият ташкил қилган қадрият ва анъаналар. Моҳияти мавҳум анъаналарга ёпишиб олганмиз. Социологияда ҳар бир ёш даври ўзининг алоҳида психологик хусусиятга эгалиги белгиланади. Лекин жамият қайси ёшда кимга қандай муомала қилиш кераклигини билмайди. Болага мана бундоқ, ўсмирга эса мана бундоқ гапириш керак, деган тушунча мутлақо мавжуд эмас. Жамият болани шахс сифатида тан олмайди. Улар эшитилмайди. «Йўқ, мумкин эмас», деган тақиқ бизда жуда кучли. Нега айнан ўтиш даврида суицид ҳолатлари кўп кузатилади? Чунки битта шапалоқ, битта олиб берилмаган кўйлак, рад этилган муҳаббат ҳам ўсмирнинг ўта нозик руҳиятига салбий таъсир кўрсатиши мумкин.\nБу даврда ҳар бир кўриладиган фильм, ўқиладиган китоб ўзига хос характерга эга бўлиши керак. Аммо аслида нима бўляпти? У қандай ахборотни қай тарзда қабул қилаётганлиги билан ҳеч кимнинг иши йўқ.\nЎсмирни ота-онаси жеркади. Ўқитувчининг эса у билан шуғулланишга вақти йўқ. Синфларда 40дан ортиқ ўқувчи ўтиради. Бунда бола билан қандай қилиб индивидуал шуғулланиш мумкин?! Муаммо комплекс илдиз отганми, демак, унинг ечимига ҳам мажмуавий ёндашиш керак».\nЎсмир ёшидаги авлоднинг ўз ҳаётига вақтли нуқта қўйишга уриниши фақатгина кечанинг ёки бугуннинг муаммоси эмас. Эртага ҳам бу мавзу ўз-ўзидан ҳал бўлиб қолмайди. Аммо бизга аён бўлган масаланинг айрим жиҳати шу бўлдики, қоғоз ва ҳисоботда боланинг «хўжайини», унга қайғуриши лозим ташкилот, инстанция ва субъектлар кўп, амалда уларнинг фойдали иши, натижаси йўқдек.\nХитойда ўсмирларнинг компьютер ўйинлари ўйнашига комендантлик соати киритилади


06 март 2021, Тошкент вақти: 14:09\nЎзбекистон Миллий банки Uzcard пластик карталари эгаларига QIWI банки пул ўтказма тизими орқали Россиядан Ўзбекистонга пул жўнатиш имконини берувчи хизматни келаси ойдан ишга туширишини билдирди.\nБанк матбуот хизмати мулозимининг Озодликка айтишича, ушбу хизмат Россияда ишлаб топган пулларини ўз юртига юбормоқчи бўлган ўзбекистонликлар учун мўлжалланган.\nЎзбекистон Миллий банки мулозимининг Озодликка айтишича, агар бу лойиҳа амалга ошса¸ ўзбекистонлик меҳнат муҳожирлари ўз банк ҳисоби орқали Ўзбекистонга ортиқча тўловларсиз пул жўнатиш имконига эга бўладилар:\n- Буни биз Россиядаги QIWI банки билан ҳамкорликда амалга оширмоқдамиз. Бунинг учун Uzcard пластик карталари эгалари валюта ҳисоби очади. Ўтказмоқчи бўлган пулни Россия рублида шу ҳисобга қўяди. Ўзбекистонга келиб тушган пуллар “Qiwi” тўлов тизимининг ўтказиш вақтидаги курси бўйича АҚШ долларига конвертация қилинади. Қабул қилинган маблағларни Ўзбекистон ҳудудида жойлашган махсус терминаллар орқали нақдлаштириб олиш мумкин бўлади, - деди банк матбуот хизмати мулозими.\nМустақил экспертлар эса Ўзбекистон Миллий банки амалга оширажак бу лойиҳа Тошкент ҳукуматининг Россияда ишловчи ўзбек муҳожири маблағларини солиққа тортиш уриниши, дея таърифламоқда.\n“Фергана Ру” сайти эълон қилган “Миллий банк Uzcard-QIWI хориждан валюта жўнатиш тизимини йўлга қўймоқда” сарлавҳали мақолада Ўзбекистон ҳукумати чет давлатдан муҳожир ишчилар жўнатаётган маблағларни солиққа тортиш масаласи устида бош қотираётгани таъкидланади.\n“Фарғона.ру” агентлиги раҳбари Даниил Кислов Озодлик билан суҳбатда муҳожирлар жўнатаётган маблағларни солиққа тортиш йўлларидан бири Uzcard-QIWI хизмати бўлиши мумкинлигини айтади:\n- Россиядан ўзбек меҳнат муҳожирлари “Золотая Корона”, “Юнистрим”, “Вестерн Юнион” каби пул ўтказиш тизимлари орқали ҳар йили миллионлаб доллар Ўзбекистонга юборади. Бу жўнатмалар жисмоний шахсдан жисмоний шахсга юборилган пул сифатида малакаланади ва ҳукумат бундан солиқ ололмайди. Чунки бу пул Россияда ишлаб топилган пул эканини исботлаш қийин, чунки юборувчи уни совға ёки бизнесга алоқаси йўқ пул деб, ёзиб юборади. Агар банк орқали юборса сал мураккаброқ бўлади. Чунки банкда пулни манбаси, қаерда ва қачон қўйгани ҳақидаги маълумот доим туради. Агар каттароқ маблағ бўлса, бу пул қаердан экани, албатта ,сўралади. Банк ҳисоби орқали ўтказилган пулни солиққа тортиш осонроқ, - дейди Даниил Кислов.\nЎзбекистон Миллий банки матбуот хизмати мулозими бу иддаоларни рад этди:\n- Бу бўлмаган гап. Ҳеч бир миқдорда солиққа ҳам тортилмайди, фоиз ҳам олинмайди. Бу шунчаки пул юборувчиларга қулайлик учун ишлаб чиқилaяпти. Масалан, Россияда ўзбекистонлик vатанига 40 минг рубль юбормоқчи. Шу пулни ҳисобига қўяди. Бу пул Ўзбекистонга шу кунги курс бўйича долларда тушади. Бўлди, бошқа нарса йўқ бу ерда, - деди Ўзбекистон Миллий банки матбуот хизмати мулозими.\nРоссия Марказий банкига кўра, Ўзбекистонга пул жўнатмалари миқдори 2016 йилда 2 миллиард 741 миллион долларни ташкил қилган ва ўзбек муҳожирлари пул жўнатиш бўйича МДҲ давлатлари орасида биринчидир.\nЎтказмалар ҳақидаги маълумот Anelik, BLIZKO, Contact, InterExpress, UNIStream, Western Union, "Колибри", "Золотая Корона", "ЛИДЕР", Россия почтаси каби пул ўтказма тизимларининг ахбороти асосида тайёрланган.\nМустақил таҳлилчилар фикрича, айнан меҳнат муҳожирлари оилаларига юбораётган пул жўнатмалари Ўзбекистон иқтисодини дефолтдан қутқармоқда ва жамиятдаги тарангликни юмшатувчи омил бўлиб хизмат қилмоқда.\nБМТ ҳисоб-китобларига кўра, меҳнат муҳожирлари четдан юбораётган маблағлар Ўзбекистон ялпи ички маҳсулотининг 10 фоизини ташкил этади.


Ўзбек суди Ғаффор Ҳотамовнинг “Ҳикмат ёки Олмос шамшир ҳақида достон”и туҳмат ва ҳақорат унсурлари мавжуд, деган хулосага келиб, уни айбдор, деб топди. Бу судлов ҳукми мазкур китобга қизиқиш уйғотди.\nВилоят миқёсидаги идора тўғрисида “Ўзбекистон овози”да ижобий мақола ёритилиши учун идора раҳбари қанча узатиши керак?\nМақола учун олинган пора амалга ўтириш учун кимга узатилади?\nДавлат маслаҳатчисининг бош муҳаррирни жазолаш фикридан қайтиши ва устига зарбоф чопон ёпиши учун неча дақиқа керак?\nПрезидент девонининг эркалари ресторанда неча пачка пул соча олади?\nЎзбек жамияти ичидаги хос жамият – юқори лавозимли давлат амалдорлари тутумларига оид бу саволлар жавобини кўпчилик билмайди.\nТўғриси, биз ҳам билмасдик.\nЯккасарой суди китоб ўқишга ундади\nБилишимизга Жиноят ишлари бўйича Тошкент шаҳар, Яккасарой туман судининг 28 январ кунги ҳукми туртки берди.\nСуд ўша куни ёзувчи Ғаффор Ҳотамовни 3,5 йилга кесди.\nТошкентдаги манбага кўра, суд ёзувчини кесдию унга дарҳол амнистия қўллади ва озод қилди.\nҒаффор Ҳотамовни унинг “Ҳикмат ёки Олмос шамшир ҳақида достон”и қаҳрамонларидан бири, Ўзбекистон Адлия вазирлигининг “Инсон ва қонун” газетаси бош муҳаррири Қўчқор Норқобилов судга берган.\nБу ишга оид 4 феврал кунги хабаримизда тилга олинган ва алоҳида ўрганиладиган жиҳатлар кўп.\nУларни вақт топсак ўрганармиз, дедикда, Яккасарой туман суди беихтиёр реклама қилиб берган китобни ўқишга тутиндик.\nУни Интернетдан топдик.\n“Ҳикмат ёки Олмос шамшир ҳақида достон”\nБу асарини муаллифнинг ўзи матн ичида камида уч марта “ҳикоя”, деб атаган.\nУни ўқиб бўлгач, бу бир эссе экан, деган фикрга келдик.\nАсосий қаҳрамон шоир Азим Суюн ва унинг шеърияти.\nҒаффор Ҳотамов тузуккина адабиётшунос ҳам экан, тездаёқ бизни Суюн шеърларига ошно қилди-қўйди.\nЛекин эшиттиришимиз “тўй бола”си Азим Суюн эмас, балки достон-ҳикоя-эссенинг бошқа бир қаҳрамони – Қўчқор Норқобилдир. (Асарда “Нор қўчқор”)\nСобиқ консультант Оқсарой эшикларини очиб берди\nДостон-ҳикоя-эссе муаллифи Ғаффор Ҳотамов 1997-2008 йилларда Ўзбекистон Республикаси Президенти девонида бош консультант бўлиб ишлагани учун Қўчқор Норқобил билан боғлиқ, деб билгани кирдикорларни очар экан, билибми-билмайми, бизга – китобхонга девон эшикларини очади.\nУзундан-узоқ, лекин зарур муқаддимани тинглаб бўлдингиз.\nЭнди эса, сиз билан Ғаффор Ҳотамов ўзининг “Ҳикмат ёки Олмос шамшир ҳақида достон”ида очиб берган қопқалардан Ўзбекистон Республикаси Президенти девонига кирамиз.\nВилоят миқёсидаги идора тўғрисида ижобий мақола ёритилиши учун қанча узатиш керак?\n4 феврал кунги хабаримизда мана бу гап бор:\n“28 январ куни ўтказилган бир марталик маҳкамадаёқ аввал Қашқадарёнинг собиқ ҳокими Озод Фармонов сўроқ қилинди ва у Норқобиловга пора бермаганини айтди”.\nҒаффор Ҳотамовнинг “Ҳикмат ёки Олмос шамшир ҳақида достон”ида Озод Фармоновга оид 2002 йилги воқеа тасвири берилган.\nҚўчқор Норқобил у даврда “Ўзбекистон овози” газети мухбири эди.\nЎша кезлар Озод Фармонов урилиб-сурилиб, ўрмончига айланди. Афтидан, бу дилини оғритди. Кимсан, Раҳмонқул Қурбоновнинг жияни! Вақтида тоғаси Совминга раис бўлган! Қўли узун, дўсти-ёри кўп! У шу кучни ишга солиб, тўнтариш қилмоқ ва бира-тўла юқорига чиқмоқ истади. Кўмак истаб Москвага бош урди…\nБундай сирларни хос мулозимлар билмай қолмайди. Алимов Хайриддин билан кўз уриштирди: “Вақт шу вақтдир, ўзга дамни дам дема!”\nШу тариқа Нор қўчқорга махфий топшириқ берилди. У бориб, ўрмончига учрашди, керакли маълумотларни олиб, очиқ савдо қилди…<…>\nНор қўчқор ўрмончи ҳақида мақола ёзади, саҳифаловчи билан келишиб, уни учинчи бетга қўйган ҳолда нусха олади, кейин “қаҳрамони” олдига боради.\nБу воқеа 2002 йил 29 январда бўлган.\nУ саҳифани ўрмончида қолдириб, 17 минг “кўк қоғоз” олиб қайтади.\nМатнни ўқишда давом этамиз. Бир-икки бетдан кейин “ўрмончидан олинган 17 минг “кўк қоғоз” яна пайдо бўлади.\nМуаллиф бу пул кимнинг киссасига тушиб кетганига анча тиниқ ишора қилади.\n“Ва ўша ҳисобдан, унга яна 17 минг “кўк қоғоз” қўшгани учун Нор қўчқор “Инсон ва қонун”га Бош муҳаррир бўлиб ўтди. Яна, масалани Абдулла Орипов ҳал қилди, Каттага кириб, деб гап ёйганини айтмайсизми?!\nУндан аввал, хизматга ишга олайлик, десам: – У афғонда контузия бўлган!\nЯқинлаштирманг! Шеърини ёзиб юрсин, бир четда! – деган Султоновнинг ўзи!..\nО-о, бу – Алимов, бу – Султонов, уларнинг совунига кир ювмабсиз, дунёга келмабсиз!”\nМуаллиф Султонов, дер экан, Давлат маслаҳатчиси Хайриддин Султоновни назарда тутаётгани матннинг бошқа қисмларидан ойдин бўлади.\nҚарор кўз очиб-юмгунча ўзгарди\nДавлат маслаҳатчисининг бирон бир бош муҳаррирни жазолаш фикридан қайтиши ва устига зарбоф чопон ёпиши учун неча дақиқа керак?\nҒаффор Хотамов “ўрмончига” оид мақола чоп этилган кунлари ўзи Президентни мақтаб мақола эълон қилганини эслайди.\nВа ўша кунлари “Ўзбекистон овози”нинг бош муҳаррири Азим Суюн узра қора булутлар пайдо бўлганини эслаб, мана бундай ёзади:\n“Ҳаво тунд, қора булутлар айланишади. Ҳамма ёқ бўтқа бўлиб кетган.\n“Билганим, уни (Азим Суюнни) силтаб ташлашган, ҳатто номига кузатув қилишмаган.\nҲолбуки, у жамоага ўн йил бош бўлган! Бу, масала жуда қалтис эканини билдиради. Ундан ҳам ёмони, таҳририятни прокуратура “босган!” Тинтув-текширув бошланган…\n“Нима бўлди экан?”, деб эзилиб ўтирсам, телефон жиринглади.\nОлсам, Ўрол Содиқ.\n– Сиз Президентнинг ишини кўрсатиб мақола ёзипсиз! Уни чиқаргани учун Азим Суюнни ишдан олипти! – деди у. – Ҳамма шундай деяпти!\nМен шартта Султоновнинг олдига кирдим.\nСалом йўқ, алик йўқ.\n– Азимни ишдан олмоқчи экансиз, бир-икки кун сабр қилсангиз бўлмасмиди? – дедим унга зарда қилиб. – Ҳамма менга таъна қилаяпти, “Сен Президентни мақтаб чиққанинг учун Азим Суюнни ишдан олди, Хайриддин!”, деяпти!\nУ кўкариб кетди.\nБеихтиёр телефоннга узалди ва хос ўринбосари Мелибоевни чақирди.\n– Ишлар бошқармасидан зарбоф тўн олинг! – деди унга. – Азим Суюнни чақиринг! Кузатув маросими қилинг, тўнни ёпинг, унга! Кейин “Гулистон”га обориб таништиринг!\nЖоду кесилса, Чарх тескари айланади”.\nЎта тор олинган жуда кенг мавзу\nҒаффор Ҳотамовнинг “Ҳикмат ёки Олмос шамшир ҳақида достон”ида ўзбек жамияти ичидаги хос жамият – юқори лавозимли давлат амалдорлари тутумларидан хабар берувчи яна бир неча эпизод бор.\nЛекин муаллиф бу кўринишларни ўз қаҳрамони Нор қўчқор номи билангина боғлайди, коррупция илдизларини “чуқишни” ўз олдига мақсад қилиб қўймайди.\nУмуман, Ғаффор Ҳотамов учун оқ бор, қора бор, бошқа ранглар йўқ.\nАзим Суюн – оқ, Нор қўчқор ва унинг Президент девонидаги акалари қоралардир. (“Қўчқор” сўзида хато қилаётганимиз йўқ – муаллифнинг ўзи ҳамма жойда бу исмни кичик ҳарф билан ёзган)\nМайли, бўлса бордир...\nЭшиттиришни тайёрлаш жараёнида Нор қўчқорнинг прототипи Ўзбекистон Адлия вазирлигининг “Инсон ва қонун” газетаси бош муҳаррири Қўчқор Норқобилов билан боғландик.\nОрамизда мана бу қисқа мулоқот бўлди:\nОзодлик: Ғаффор Ҳотамов ўз китобида Сизни тилга олган экан, шу муносабат билан бирон нима дейсизми, эшиттириш қилмоқчимиз.\nҚўчқор Норқобилов: Мен у ҳақда ҳеч нарса демайман, иккинчидан у шунақа одам эканда энди... Бу ҳақда гапиришни ҳам, ўйлашни ҳам истамайман.\nОзодлик: Судда иштирок этдингизми?\nҚўчқор Норқобилов: Сал каттароқ нарсалар борку ўйлайдиган...\nОзодлик: Сиз судга берибсиз у кишини, шуни гаплашмоқчийдик Сиз билан...\nҚўчқор Норқобилов: Шу, эшитган бўлсангиз, берганман, тўғри.\nОзодлик: Суд ҳукмидан розимисиз?\nҚўчқор Норқобилов: Мен сўраган нарсам судда кўрилди ва мен сўраган нарсам бўлди. Лекин бу ҳақда гаплашишни истамайман.\nҒаффор Ҳотамовнинг ўзи нима деди?\nҲеч нима. Чунки у киши билан боғланиш учун қилган барча ҳаракатларимиз зое кетди. Танишларининг айтишича, суддан кейин ёзувчи депрессияда. Ҳеч ким билан гаплашгиси йўқ.\nҚолаверса, Ғаффор Хотамов “Ҳикмат ёки Олмос шамшир ҳақида достон”идан олдинги китоби бўйича ҳам Озодлик мухбири билан гаплашишни истамаган эди.\nБош қаҳрамони Одил Ёқубов бўлган ўша китобда ҳам кўпчилик танийдиган кишиларнинг маиший ҳаётига оид можарога сабаб бўлиши мумкин бўлган гаплар бор эди.\n“Ҳикмат ёки Олмос шамшир ҳақида достон”идаги Нор қўчқор ва унинг хотинига оид гапларга тўхталишни зарур, деб билмадик.\n“Шилталар кўпайиб кетди”\nАсари учун судга тортилган Ғаффор Ҳотамову унинг китобидан жой олган кишилар, улар яшаётган муҳит тўғрисида бирон киши билан гаплашиш заруратини сездик ва ўйлай-ўйлай бундай суҳбатга кекса журналист Шароф ака Убайдуллаевни тортмоқчи бўлдик.\nЧунки, Шароф аканинг сочи, бир томондан, Ғаффор Ҳотамовнинг китобидаги асосий қаҳрамон - шоир Азим Суюн бир неча йил бошқарган “Ўзбекистон овози” газетасида оқарган бўлса, (Азим Суюнгача бўлган даврда), иккинчи томондан Президент девонида ҳам бир муддат ишлаганки, у ердаги муҳитни ичидан билади.\nОзодлик: Шароф ака, ўзи бу умуман жуда оз бўладиган иш. Мен Ғаффор Ҳотамовнинг ишига ўхшаган иш бўлганми бўлмаганми¸ эслай олмаяпман. Ҳар ҳолда¸ ëзувчини китоби учун суд қилишди ва менимча бу ижодкор зиëлилар орасида анча гап-сўз бўлган бўлса керак. Агар бўлган бўлса, қандай юрибди ўша гаплар? Одамлар нима деяпти?\n- Энди мен айнан қайси гуруҳ ичида бўлганини айтишим қийиндир, лекин бу китоблар Ўзбекистоннинг талантли ëзувчиси, Ўзбекистонда ўзининг прозаси билан жуда кўп одамларнинг назарига тушган Ғаффор Ҳотамовнинг қаламига мансублиги ҳам ажабланарли ҳол, ҳам жуда катта шов-шувга сабаб бўлгани сир эмас. Лекин бу китоб ичидаги майда гаплар деймизми, маълум даражада асосли ва асоссиз гаплар ҳам кўзга ташланади. Мана бу ерда¸ масалан¸ бир қанча одамларнинг маиший, нафсий, ахлоқий бузуқликлари ҳақида гаплар кетади. Мен бу гапларга тўхталмайман.\nОзодлик: Майда гаплар, дедингиз. Жуда ҳам майда эмасмикан дейман. Масалан¸ бир амалдорнинг фаолияти ҳақида, у бошқарган идоранинг фаолияти ҳақида мақола битишу ўша мақолани чоп этиш учун 17 минг доллар пора олиши. Бу майда гапми? Умуман шу кунда шундай ҳолатлар борми? Пул эвазига, пора эвазига мақола ëритиш.\n- Энди мен¸ масалан¸ бу воқеаларнинг устида турмаганим учун бир нима дея олмайман. Бу шундай бир вазифаларки буни баъзан терговчилар йиллаб тергов қилади, судлар ойлаб суд қилади. Шунинг учун ҳозир маҳкам менинг кекирдагимдан ушлаб воқеани тасдиқлаб беришимни сўраяпсиз. Буни тасдиқлаш ҳеч кимнинг қўлидан келмаса керак. Лекин сиз айтаяпсизки, мана шундай катта даргоҳда шундай одамлар устида шундай гаплар, катта даргоҳга, улуғ даргоҳга майда, бачкана одамлар босиб кетгандан кейин бу даргоҳ ҳам майда, бачкана даргоҳга айланади.\nОзодлик: Шароф ака, остонаси баланд идораларда, ҳокимият идораларида майда одамлар кўпайиб кетди, дедингиз.\n- Бор гап. Ҳозир ҳам бор. Жуда катта муқаддас даргоҳларда ҳам қуëнлар, шиламшиқ қуртлар, зулуклар жуда яхши илдиз отиб, мустақилликдан чуқур фойдаланиб, томир отиб, болалаб ëтибди. Афсус¸ бу бизнинг Ўзбекистон деган муқаддас катта бир карвонни орқага тортаëтган мана шу одамлар.\nОзодлик: Нега шундай бўлди?\n- Ҳаммамиз айбдормиз шунга. Мана сиз сўрадингиз, мен айтдим. Сўрамаса, ҳеч ким айтмайди. Ҳеч ким “менга тегмасанг, мен сенга тегмайман” деган жамиятда шундай бир қонун мустаҳкамланиб бораяпти. Афсус¸ бу бизнинг умумий тақдиримизни мана шундай саволларга буркаб ëтибди. Келиб-келиб Ўзбекистон ижодий аҳлининг бугунги даражсини мана шу Азим Суюнлар белгилаб турган бўлса не ажаб. Қаëққа додингизни айтасиз? Қаерга айтасиз додингизни? Дардингизни айтадиганларнинг ўзи шуларни суяб, шуларни етаклаб юрган бўлса. Чунки етаклашга булар осон. Булар Ўзбекистон фелетон журналистикасининг фелетонларини йўқ қилади, очеркларини йўқ қилади, танқидларни йўқ қилади, танқидчиларни бўғади, салласини ол деса калласини олади. Булар Хайриддин Султонлар учун жуда қулай, доим тайëр турган милтиқ. Бу милтиқ¸ албатта¸ керак экан бугун майли булар буни ишлатиб турсин. Ҳаëт мана ўзининг секин-секин баҳосини олади барибир.\nОзодлик: Мана Ғаффор Ҳотам ўша жанжалга сабаб бўлган текстини достон деб номлабди. Худди бир адабиëтшуноснинг мақоласини ўқиëтгандай бўласиз. Лекин ўша идора сирларига қолганда конкрет фамилиялар келтирадики, буни ҳужжат дейиш мумкин ва ўша жойда Хайриддин Султоновдек бир мартабали одам 17 минг доллар пора олган дейилаяпти. Хайриддин Султоновнинг Ғаффор Ҳотамовни судга бергaни ҳақида маълумот йўқ. Лекин Хайриддин Султонов бунақа айбловни ўқиб туриб ҳам истеъфо берворгани ҳам йўқ. Буни қандай тушуниш мумкин? Индамай кетаверадими? Жамият “Ҳа, Хайриддин Султоновга ўхшаган катталар шунақа пора оларкан” деб кетаверадими?\n- Мен бу нарсани кўчадаги шов-шувларни, кўчадаги баҳоларни, кўчадаги майда-чуйда гапларни чувалаштиришга ҳаққим йўқ. Лекин агар “Хайриддин Султон пора оладими? Хайриддин Султон ҳам шундай катта мартабали идорада майда одамми?” деган савол бермоқчи бўлсангиз, мен айтардимки, майда одамларни ишлатаëтган, майда одамларга суянаëтган майда одамлар билан қўлтиқлашиб юрган одамлар майда бўлади. Майда одамдан ҳамма нарсани кутса бўлади. Чунки Хайриддин Султон ҳақида ҳам ўзига етарли гап-сўзлар жуда кўп. Кўча тўла. Мен у кўчадаги гапларни сизга айтмоқчи эмасман. Лекин улфатинг қарға бўлса, сенинг ҳам емишинг ўша деган гап Хайриддин Султонга ҳам тааллуқли.\nОзодлик: Ғаффор Ҳотамовнинг бундан олдинги китобининг бош қаҳрамони Одил Ëқубов бўлган китобни ўқиган экансиз. У китобни ҳам ҳам ўқиганман. У китобда ҳам ўша конкрет шахслар, жуда кўпчилик, умуман ўзбек танийдиган шахсларнинг маиший ҳаëтига ҳам тегилган ва агар у кишилар тирик бўладиган бўлса, Ғаффор Ҳотамовни судга бериш эмас пичоқ кўтариб югурадиган даражадаги гаплар ëзилган. Хусусан¸ “Ҳикмат ëки Олмос шамшир ҳақида” ҳам шунақа маиший турмушга тегилган жойлари бор. Бир эр-хотиннинг муносабатларию ўша хотиннинг Ғаффор Ҳоматов айтишича қандай суюқлиги ҳақида. Шундан келиб чиқиб сизга савол. Менимча, Ғаффор Ҳотамов ҳали ўзбек адабиëтида кўрилмаган нарсалар даражасида ëзганда бу гапларни. Шундай китобларнинг мавжуд бўлишга ҳаққи борми йўқми?\n- Ғаффор Ҳотам бировга юмалоқ хат жўнатгани йўқ¸ менинг назаримда. Бировнинг орқасидан ҳам ғийбат қилаëтгани йўқ. Менимча, адабий жанрларнинг формаларидан ўзига хос фойдаланиб, ўзининг юрагидаги, хаëлидаги, ўзининг фикридаги гапларни айтган. Энди бу гапларни баҳо бериш учун адабиëтга адабий кўз билан қарашимиз керак. Бу адабиëт майдони. Мана узоққа борманг. Тарихларни олиб қаранг. Бизнинг тарихимизда жуда кўп конкрет шахслар ҳақида ëзилган. Буюк, катта адабиëтга қаранг. Толстойдай одам Шекспир ҳақида ëзмаган гапи қолмаган. Шекспирда ҳатто умуман адабиëт майдонида тасодиф деб баҳолаган. Бундай бир-бирини тан олмаган, бир-бирини инкор этган буюклар адабиëт майдонида, адабиëт тарихида жуда кўп. Биз адабиëтга протоколний қоғозлари асосида, мажлисларнинг протоколларига қарамаслигимиз керак. Бу адабиëт майдони. Кенгроқ қарасак яхши бўлармиди деб ўйлайманда. Марҳамат, Ғффор Ҳотамнинг ëзгани ëқмаган бўлса, суднинг идорасига чопиб юришдан олдин бизда озод, эркин, мустақил газеталаримиз бор. Қани бирортаси жавоб бериб ëзсин. Мана бизда ëзиш, жавоб бериш анъаналари йўқ нимагадир. Лекин ғийбат қилиш, бўҳтон қилиш, ҳақорат қилиш, маҳкама идораларига чопиб бориб арз-дод қилиб йиғлашлар жуда ҳам катта одат тусига кириб кетган. Матбуот нима учун керак ўзи? Бир-биримизга ўзимизнинг фикримизни маданий, зиëли даражада тушунтириб билмасак. Менимча, Ғаффор Ҳотам қайси қуролдан отган бўлса, қайси милтиқдан отган бўлса, ўша милтиғи билан жавоб беравериши керак, дейди таниқли ўзбек журналисти Шароф ака Убайдуллаев.\nКим учун қаҳрамон, ким учун...\nЭътибор берган бўлсангиз, Шароф Убайдуллаев Ғаффор Ҳотамовга “Ўзбекистоннинг талантли ёзувчиси, ўзининг прозаси билан жуда кўп одамларнинг назарига тушган”, деб баҳо берди.\nАйни пайтда у Ғаффор Ҳотамов ўзининг “Ҳикмат ёки Олмос шамшир ҳақида достон”ида кўкларга кўтариб мақтаган шоир ва муҳаррир Азим Суюн ҳақида мана бундай деди:\n- Келиб-келиб Ўзбекистон ижодий аҳлининг бугунги даражасини мана шу Азим Суюнлар белгилаб турган бўлса, не ажаб. Қаëққа додингизни айтасиз, деди Шароф ака Убайдуллаев.\nҒаффор Ҳотамовнинг Азим Суюнга берган баҳоси мутлақ баланд. Ўзини қўйинг, у бошқарган газетага мана бундай баҳо берган у:\n“Бу – шундай газета, “Ўзбекистон овози!” Олам сиёсатига тус беради, йўналиш беради!”\nСиз муштарий бу баҳони қабул қиласизми-йўқми – ўзингиз билинг.\nБўрилар ва бўри\nҒаффор Ҳотамовнинг шоир дўсти тўғрисидаги мақтовларини ўқир эканмиз, эътиборимизни яна бир ўхшатиш ўзига тортди:\n“Жиноят оламида “Якка бўри” деган истилоҳ бор. Якка бўри уюшган жиноий тўдага қўшилмай, бир ўзи ҳаракат қилади.\nАзим Суюн ҳақида ўйласам, ўзим кўрган-билган бир якка бўри кўз олдимга келади”.\nТагига беихтиёр яширинган қув маънони сезиб ёздими бу гапни Ғаффор Ҳотам, сезмай ёздими?\nБу гапи билан ёзувчи бугунги ўзбек жамияти ичидаги хос жамият – юқори лавозимли давлат амалдорлари жамиятига ташхис қўйиб қўймадими?\nУни – ёзувчи Ғаффор Ҳотамовни шу ташхис учун судламадиларми?


«Солиқ ва божхона хабарлари» газетасининг 2014 йил 25 февраль 8-сони - Gazeta.Norma.uz\n«Солиқ ва божхона хабарлари», №8, 2014й. 25 февраль\n2013 йилда Ҳисоб палатаси қатор вазирлик ва идораларда Давлат бюджети маблағларидан қонуний, мақсадли ва самарали фойдаланилиши устидан белгиланган тартибда назоратни амалга оширган.\nБозор маъмурияти бозор инфратузилмасидан фойдаланганлик учун ижара тўловини ҳам тўлашимизни талаб қилмоқда. Уни нима асосда тўлашимиз кераклигини сўрасак, бизга ушбу тўловни тўлаш назарда тутилган шартномани тақдим қилишмоқда. Шартномада тўлов ниманинг эвазига амалга оширилиши (яъни қандай хизмат тури кўрсатилиши ёки нималар ижарага берилиши) кўрсатилмаган. Унда фақат бир томонлама – айни биз томонимиздан ҳар ойда пул тўлаб боришимиз белгиланган, холос.\nКорхона 2013 йил якуни бўйича олган фойдасидан дивиденд ҳисоблаб, хорижий таъсисчиларнинг дивидендини ўз ҳисобрақамидан чет эл валютасида тўлаб бермоқчи бўлган.\nЖамият ҳисобидан озиқ-овқат маҳсулотларини олиб, ходимларга иссиқ овқат тайёрлаб берамиз. Иссиқ овқат учун қилинган харажат қийматидан даромад солиғи, Пенсия жамғармасига бадал ҳамда ягона ижтимоий тўлов ҳисоблашимиз керакми-йўқми?\nЎтган йили I чорак якунларига кўра тушум улушида сақлаш устун турарди, II чорак якунлари бўйича эса – улгуржи савдо. Биз катта омборлар ва усти ёпиқ жойларга эгамиз. Ер солиғининг 3 баравари ҳисобланган маълумотномани 0,35 пасайтирувчи коэффициентисиз топширдик. 2013 йил учун ушбу маълумотномани улгуржи савдо қилувчилар учун белгиланган 0,35 пасайтирувчи коэффициенти билан қайта топширишимиз ва 2013 йил учун ЯСТни қайта ҳисоблашимиз керакми?\nҲомиладорлик ва туғиш бўйича касаллик варақаси ҳамда болани 2 ёшга тўлгунга қадар парвариш қилиш нафақасига доир тўловларга даромад солиғи ва ижтимоий суғурта тўловлари ҳисобланадими?\nУюшманинг барча харажатлари йиллик аъзолик бадаллари ҳамда юридик ва жисмоний шахсларнинг хайр-эҳсонлари ҳисобига қопланади. Ўтган йили улар уюшманинг барча харажатларини қоплаш учун етмади. Салбий фарқ (харажатларнинг қопланмаган қисми) балансда «Муддати кечиктирилган харажатлар» сифатида акс эттирилган. Мазкур ёндашув қанчалик тўғри?\nАгар ходим 2 ой ҳеч қаерда ишламасдан яна ишга қайтиб келса, унинг даромадига солиқ умумий шкала бўйича ҳисобланадими ёки унга нисбатан максимал ставка қўлланиладими?\nБанк филиалининг даромад (фойда) солиғини ҳисоб-китоб қилишда муддати ўтган кредит фоизларини қайта қўшиладиган харажатлар гуруҳига қўшиб, уларга фойда солиғи солишимиз мумкинми?\nТаъсисчининг бино ва тиббий жиҳозларни МЧЖга текин фойдаланишга беришга ҳуқуқи борми? Текин фойдаланишга берилган муддат тугагандан сўнг МЧЖ олган мол-мулки ҳисобидан қандай солиқ тўловларини амалга оширади?\nИмтиёзлар нашриётнинг мақсадли вазифаларини бажаришга йўналтирилиши керакми ёки йўқми? Бошқача айтганда, мазкур имтиёзлар мақсадли ҳисобланадими ёки йўқми?\nТоварларни таннархидан паст нархда реализация қилганда ҳисобланган қўшилган қиймат солиғини қайд этилган бошқа харажатларга киритишимиз тўғрими?\nАжойиб янгилик! Яқин орада Т-6 шакли бланкасини Давлат божхона қўмитасининг сайтидан чиқариб олиш ва декларациянинг ҳар бир саволига жавобни пухта ўйлаган ҳолда тўлдириш мумкин бўлади.\nМол-мулкни олишга доир ҳар қандай битимнинг мақсади мулк ҳуқуқини ва уни тасарруф этиш имкониятини қўлга киритишдир. Раҳбар ҳам, бухгалтер ҳам ушбу ҳуқуқнинг қачон юзага келиши ёки, аксинча, унинг йўқотилишини билиши керак.\nЎтган йили истеъмолчиларнинг ҳуқуқлари бузилаётганлиги юзасидан Хусусийлаштириш, монополиядан чиқариш ва рақобатни ривожлантириш давлат қўмитасига келиб тушаётган мурожаатлар сони 30 фоизга қисқарди. Мурожаатлар уч йўл билан, хусусан ёзма шаклда, potrebitel.uz ва my.gov.uz порталларига йўллаш ҳамда 259-21-37 «Ишонч» телефон рақами орқали келиб тушади.\nИжарачи томонидан қопланадиган электр энергиясидан фойдаланганлик учун тўлов суммаларини ижарага берувчи қандай бухгалтерия проводкалари билан акс эттиради?\nSWAP шартномасида бевосита ва қайтар битимлар назарда тутилган. Бевосита битим 1 000 USDни ушбу санага белгиланган МБ курси бўйича банкка сотишни назарда тутади. Қайтар битим 3 ойдан кейин юз беради – 1 000 USD курс бўйича (шартли) 2 300 сўмга харид қилинади. Бухгалтерия ҳисобида SWAPнинг бевосита ва қайтар битимлари қандай акс эттирилади?


Ижтимоий ҳимоя — бош мезон - Халқ сўзи\n18:02 27 Октябр 2021 Жамият\nШайхонтоҳур тумани — пойтахт марказида жойлашган, саноат, қурилиш индустрияси, тўқимачилик маҳсулотлари ишлаб чиқариш ва экспорт қилиш тизими муттасил ўсиб бораётган ҳудудлардан бири. Шу боис, туманда уй-жой ва ижтимоий манзиллар қурилиши жадал олиб борилаётир. Эл оғзига тушган “Tashkent City” ҳам шу ҳудудга салобат бағишлаб турибди.\nТуманда “Обод маҳалла” дастури бўйича 2-сектор томонидан амалга оширилаётган долзарб вазифалар ҳудуд аҳолисининг турмуш фаровонлигини янада юксалтиришга хизмат қилаётир. Шунингдек, туман прокуратураси томонидан аҳоли бандлигини таъминлаш ва ижтимоий қўллаб-қуватлаш бўйича салмоқли ишлар амалга оширилди.\nЖумладан, эҳтиёжманд оилаларга моддий ва маънавий кўмак бериш, ишсиз фуқаролар бандлигини таъминлаш жараёнлари акс этган “темир дафтар”, “аёллар дафтари”, “ёшлар дафтари” ижтимоий ҳимояга изчил йўналтирилгани билан ғоятда аҳамиятлидир.\n— Ишсиз, эҳтиёжманд, якка-ёлғиз яшаётган ҳамда ногиронлиги бўлган болалар ва бошқа тоифадаги оилаларга мунтазам равишда ижтимоий ёрдам кўрсатиб келинмоқда, — дейди туман прокурори Санжар Мавлонов. — Уларнинг моддий аҳволини яхшилаш учун тижорат банклари томонидан дастлаб 2 млрд. 12 млн. сўм, сўнгра 426 та оилаларга жами 294 млн. 800 минг сўм пул маблағлари ўтказиб берилди. Шунингдек, тадбиркорларни жалб этган ҳолда 166 та оилага жами 415 милллион сўм миқдорида моддий ёрдам кўрсатилди.\nПандемия шароитидаги карантин чекловлари оқибатида ўз даромад манбаини йўқотган 252 нафар фуқаронинг иш фаолияти қайта тикланди. “Темир дафтар”га янгидан киритиш учун таклиф этилган оилалар 5 тоифага бўлинган ҳолда рўйхатга олиняпти. Ҳозирда туман 2-секторида амалга оширилган изчил изланишлар, муайян тадбирлар натижасида Халқ депутатлари Шайхонтоҳур туман Кенгашининг тегишли қарорларига кўра, 998 та оила даромади яхшилангани, ишга тикланганлиги ҳамда бошқа асосларга биноан эҳтиёжмандлар сафидан чиқарилди.\nМаҳаллабай ишлаш тизими қандай самара бермоқда?\nСектор ҳудудида ёшлар билан маҳаллабай ишлаш тизимининг муваффақиятлари ҳам яққол кўзга ташланмоқда. Бу борада шаҳар ҳокимлиги, Миллий гвардия, Давлат хавфсизлик хизмати, Ёшлар ишлари агентлиги ходимлари бошчилигида “йўл харитаси” ишлаб чиқилиб, 7945 нафар ёш электрон дастурга киритилди. 12 та маҳалладаги уюшмаган, ишсиз, муаммоси бор ёшлар билан юзма-юз мулоқотлар ўтказилиб, 360 нафарининг бандлиги таъминланди. Олиб борилган ишлар туфайли 164 нафар ёш эҳтиёжмандлар рўйхатидан чиқарилган.\n— Туман прокуратураси ишчи гуруҳи томонидан маҳалламиздаги ижтимоий ҳимояга муҳтож оилаларга моддий ва маънавий кўмак кўрсатиш яхши йўлга қўйилган, — дейди “Жангоҳ” МФЙда яшовчи Рафаэл Шаумелов. — Яқинда 2-сектор ташаббуси билан оёқ-кийим таъмирлаш устахонаси очиб, ўз-ўзимни банд қилишимга амалий ёрдам кўрсатилди. Касбимдан қўни-қўшниларим, атрофдагиларга, одамларга нафим тегаётганидан мамнунман.\nМадина Жўрабекова ва Дилором Мамажоноваларнинг таъкидлашича, туман прокуратурасининг аралашувидан сўнг, уларнинг тадбиркорлик фаолиятини йўлга қўйиш ташаббуси амалга ошган. Аёлларнинг ҳар бирига 33 млн. сўмдан имтиёзли кредит олиб берилиб, улар бандлиги таъминланган.\n— Хотин-қизларга ижтимоий кўмаклашиш билан бир қаторда, уларни турли касбларга қайта ўқитиб, янги иш жойларига тавсия этиш, ҳуқуқий ва психологик маслаҳатлар бериш, саломатлигини тиклаш бўйича 2-сектор фаоллари сидқидил ҳаракат қилишмоқда, — дейди Мадина Жўрабекова. — Айниқса, қарамоғида ногиронлиги бор фарзандлар тарбия қилаётган ота-оналар қувончи чексиз. Шунингдек, фуқароларнинг табиий газ, электр энергияси, ичимлик суви ва иссиқлик таъминоти билан боғлиқ муаммолари жойида ҳал этилмоқда. Имконияти чекланганларга ногиронлик аравачалари ҳамда протез-ортопедия воситалари етказиб берилаётир.\nСектор ҳудудида фаолият юритаётган “Fratelli Di Stilе” МЧЖ корхонасида меҳнат қилаётган хотин-қизларнинг аксарияти, айнан, туман прокуратураси ишчи гуруҳи томонидан касбга қайта ўқитилиб, ушбу жамоага йўлланма берилганларни ташкил этади. Энг асосийси, ўнлаб аёлларнинг бандлиги таъминланиб, доимий даромад манбаига эга бўлди.\nКорхонада турли миллат вакиллари бир оила фарзандидек, ўзаро ҳамжиҳат меҳнат қилишмоқда. Моҳир қўллар тикаётган кийим-кечаклар ички ва ташқи бозорда доимо харидоргир. Бу ердаги чевар аёлларнинг тинимсиз изланишлари туфайли, бугунги кунда бир қатор хорижий давлатларга “Fratelli Casa” ва “Promowear” бренди асосидаги бежирим кийим-кечаклар экспорт қилинмоқда.\nЯна бир гап. Ёлғиз яшовчи кексалар хонадонларини қисқа фурсатда таъмирлаш ҳам кўпчиликнинг дуосига сабаб бўлаётир. Ахир, халқимизда “Олқиш олган суринмас”, деган гап бор-ку.\nТуман прокуратураси таркибидаги маҳаллаларни айланарканмиз, мавжуд 166 та кўчада олиб борилаётган ободонлаштириш ишларидан фуқароларнинг мамнунлигини ҳис этдик. Кўчалар, юзга яқин кўп қаватли уйнинг том қисми, 241 та уйнинг ертўласи тозаланиб, намунали ҳолатга келтирилди.\nҚоратош ва Чақар маҳаллаларида жами 89 та кўп қаватли уй, “Тахтапул”, “Хадра” МФЙ, “Ўрда” МФЙларидаги мактабгача таълим муассасаларда қайта қуриш, мукаммал ва жорий таъмирлаш, уларни замонавий жиҳозлаш тадбирлари ота-оналар томонидан мамнуният билан эътироф этилмоқда. Бу жойларда бунёд этилган болалар ўйингоҳлари, спорт майдончалари, “Street workout” кўнгилочар сайр йўлакларидан бугун одамлар соғлом турмуш тарзини тарғиб қилишда фойдаланишмоқда.\n— Айни кунларда 2-сектор ҳудудидаги тураржойлар, ижтимоий соҳа объектлари ва бошқа бино-иншоотларда куз-қиш мавсумига тайёргарлик ҳолати, ёнғин хавфсизлиги қоидаларига риоя этилиши устидан изчил назорат ўрнатилган, — дея сўзида давом этади 2-сектор раҳбари Санжар Мавлонов. — Биргина ис газидан заҳарланиш ҳолатларини олдини олиш юзасидан 687 та профилактик тадбирлар амалга оширилди. Шунингдек, трансформатор нимстанциялари, газ тақсимлаш пунктларининг ҳолати текширилиб, яхшиланди.\nҚисқа айтганда, фуқароларнинг эртанги кундан кўнгли тўқ.


19:11 / 03.10.2016\nKun.uz фотомухбири Тошкентнинг Фарғона йўли кўчасида жойлашган ушбу «Ислом ота» жомеъ масжидининг янги суратларини тақдим этди.\nМаълумот учун, масжидни тиклаш ишлари ўтган йилнинг охирида бошланиб, 9 ой давом этган. Жомеъ масжидининг умумий майдони қарийб икки баробар ошган - 2900 квадрат метрдан 5400 квадрат метргача кенгайтирилган. Мазкур масжидда 560 нафар киши намоз амалларини адо этиши мумкин.\nЯнги қурилган масжид биносида кутубхона ва таҳорат хоналари ҳам барпо этилган. Бу ерда имконияти чекланган инсонлар учун зарур ускуналар, ҳавони тозалаб берувчи қурилма ва кондиционерлар тизими мослаб ўрнатилган. Масжид ҳовлисида дам олиш жойлари ҳам яратилган.\nТошкент масжид Ислом ота


Немис қирувчилари Россиянинг разведкачи самолётини ҳавода кузатиб боришди\n3 May 20:00 Ўзбекистон янгиликлари\nГЕРМАНИЯ Дания РОССИЯ ШВЕЦИЯ қирувчи самолётлар ҳаво ҳудуди\nРоссия самолёти Дания ва Швеция ҳаво ҳудудини бузгани учун Германия ўз қирувчиларини кўтарди.\nАн-40 самолёти Дания ва Швеция ҳаво ҳудудини ноқонуний равишда бузган. Немис жангчилари унга ҳавода ҳамроҳлик қилишди.\nБолтиқ денгизи узра Россия разведкачи самолёти кузатилди. Шу сабабли Германия ўз жангчиларини осмонга кўтаришга қарор қилди.Ҳодиса 30-апрел куни содир бўлди, деб ёзади DPA немис ахборот агентлиги.\nРоссия самолёти Рюген ороли яқинидаги халқаро ҳаво ҳудудида аниқланди. Германия дарҳол Лааге авиабазасидан иккита Eurofighter қирувчи самолётини учирди. Улар Россия самолётини халқаро ҳаво ҳудудида кузатиб боришди.\nИсроил бош вазири Зеленскийга таслим бўлишни маслаҳат берди - ОАВ\nЭслатиб ўтамиз, Дания ташқи ишлар вазири Эппе Кофод Россиянинг Ан-40 перванелли самолёти Дания ҳаво ҳудудини ноқонуний равишда бузганини айтган эди. Шу боис ТИВ Россия элчисини чақиртирди.Бундан ташқари, Стокголм маълумотларига кўра, разведкачи самолёт ҳам Швеция ҳаво ҳудудига кирган.\nЎзбекистонда инсулин ишлаб чиқариш йулга қўйилади


бу шу пайтгача номаълум касаллик бўлиб чиқишидан хавотирланганди. ЖССТ Танзания соғлиқни сақлаш вазирлигидан ҳодиса бўйича қўшимча маълумот ...\nСоғлиқни сақлаш ташкилоти (ЖССТ) Европанинг айнан қайси мамлакати кўпроқ ичишини аниқлади. Буни қарангки, ичкиликни энг суиистеъмол қиладиган аҳоли – Литвада экан, у ерда ... Чехия эгаллаган бўлса, «кучли» учликка Германия якун ясаб берган. ЖССТ хабарига кўра, 15 ёшдан катта европалик (тадқиқот Европа Иттифоқининг ...\nсоғлиқни сақлаш ташкилоти (ЖССТ) организмга тушаётган микропластикни одамлар саломатлиги учун хавфли деб ҳисобламайди, бироқ олимларни унинг таъсирини ўрганишга чақирди. ... бутун дунёда пластик ифлосланиш ўсишини тўхтатишимиз зарур», — деди ЖССТ департамент директори, доктор Мария Нейра.ЖССТ маълумотига кўра, 150 ...\nсоғлиқни сақлаш ташкилотининг (ЖССТ) маълум қилишича, Конгонинг Шимолий Киву ва Итури провинцияларида ҳар ҳафта 86 киши Эбола вирусини юқтирмоқда. Танзаниянинг «ZanzibarLeo» ... вирусини юқтирмоқда. Танзаниянинг «ZanzibarLeo» янгиликлар нашри ЖССТ ҳафталик баёнотига асосланиб, Конго ДР сарҳадлари ташқарисида ҳали ...\nсоғлиқни сақлаш ташкилоти (ЖССТ)нинг Ўзбекистондаги ваколатхонаси раҳбари Лиан Куппенс Соғлиқни сақлаш вазири Алишер Шадмановга ЖССТнинг безгак касаллигини элиминация қилган ...\nБу ҳақда Соғлиқни сақлаш вазирлиги ахборот хизмати хабар берди. ЖССТ маълумотларига кўра, ҳар йили дунё бўйлаб 370 мингдан ортиқ аёлда ... ОПВга қарши вакцина билан қизлар 2006 йилдан бошлаб эмланади, — деди ЖССТнинг Ўзбекистондаги ваколатхонаси масъул ходими Камола Сафаева. — Юздан ...\nбағишланган олий даражадаги вазирлар йиғилиши бўлиб ўтмоқда. Унда ЖССТ Европа минтақавий бюросига аъзо 53 давлатнинг соғлиқни сақлаш вазирлари, ...\nсоғлиқни сақлаш ташкилоти (ЖССТ) 2019 йилдаги энг катта хавфларни эълон қилди. «Қора рўйхат»га 10 та хавф киритилган. Глобал грипп пандемияси — энг асосий хавфлардан бири, ... енгилган касалликлар яна «бош кўтариши» ҳеч гап эмас, таъкидланади ЖССТ ҳисоботида. ЖССТнинг 2019 йил учун тузилган рўйхатида юқумли бўлмаган ...\nЎзбекистон Республикаси Соғлиқни сақлаш вазири Алишер Шадманов юртимизга ташриф буюрган Жаҳон соғлиқни сақлаш ташкилоти Европа минтақавий бюроси директори Жужанна Якаб билан учрашув ўтказди.\nЖорий йилнинг 25 октябрь куни Соғлиқни сақлаш вазири Алишер Шадманов бошчилигидаги Ўзбекистон делегацияси Қозоғистон пойтахти Остона шаҳрида Жаҳон соғлиқни сақлаш ташкилоти, Бирлашган Миллатлар Ташкилотининг Болалар жамғармаси (ЮНИСЕФ) ва Қозоғистон ҳукумати томонидан ташкил этилган Бирламчи тиббий ва санитар ёрдам кўрсатиш бўйича глобал конференцияда иштирок этмоқда.


Ноқулай вазиятга тушиб қолган машҳурлар - Darakchi\nНоқулай вазиятга тушиб қолган машҳурлар\nДУНЁ 24.01.2017, 15:19\nҲар бир одам бегона кўзларнинг олдида йиқилиб, ноқулай аҳволга тушиб қолишдан қўрқади, деб хабар беради “Оnedio.ru” нашри.\nҲатто бу ҳақда ўйлашнинг ўзи ҳам одамни ваҳимага солади. Сиз билан биз қоқилиб кетсак ҳам бунга ҳеч ким эътибор бермаслиги мумкин, аммо бизнинг ўрнимизда таниқли, машҳур инсонлар бўлса-чи? Бу воқеани ҳамма узоқ йиллар мобайнида ҳам унутолмайди. Бироқ баъзи бир юлдузлар бу ҳолатдан моҳирона чиқиб кетишни эплайди. Қуйида сизни шундай ноқулай аҳволга тушиб қолган машҳурлар билан таништирамиз.\n1. Дэвид Бекхэм тўпни тепаман, деб йиқилиб тушди. У шу ҳолатда ҳам чиройли йиқилишни эплади.\n2. Хилари Даффнинг омади келиб, юмшоқ матрас устига йиқилди.\n3. Женнифер Лоуренс Оскар мукофотига сазовор бўлганидан ҳаяжонланиб, қоқилиб кетди. У ним табассум қилиб, яна йўлида давом этди.\n4. Белгига урилиб кетган Майкл Б. Жордан вазиятдан чиқиб кетиш учун журнал муқовасига суратга тушаётган одам қиёфасига киришни уддалади.\n5. Эмма Стоун People's Choice award мукофотини олиш учун саҳнага чиқаётганда қоқилиб кетди. У хижолатга тушишнинг ўрнига камерага ўгирилиб, унга ҳаммаси барибирлигини исботлашга ҳаракат қилди.\n6. Тейлор Свифт эса зинапоядан йиқилди. У ноқулай вазиятдан чиқиб кетиш учун бошқаларга қўшилиб, хандон отиб, кулди.\n7. Хайден Панеттьери зинапояли қизил йўлакчадан кетаётганда кўйлагининг этагини босиб олиб, йиқилди\n8. MTV Video Music Awards мукофотини олаётган Жим Керри саҳнада йиқилиб, ўзининг ҳаммага таниш табассумини томошабинларга ҳавола қилди.\n9. Ариану Грандега Victoria's Secret шоусида қанотлар келиб урилган бўлса-да, қўшиқ айтишдан тўхтамади.\n10. Жессика Симпсоннинг пошнаси темир панжарага тиқилиб қолиб, йиқилишига бир баҳя қолди, аммо у вақтида мувозанатни сақлаб қолди.\n11. Аэропортдан баланд пошнали туфлида чиқиб келаётган Леди Гага пошнаси ўта баландлигидан йиқилмасликнинг иложини тополмади.\n12. Эмма Томпсон цементда бармоқ изларини қолдиргандан кейин ўзини бошқара олмай, йиқилди. У ҳақиқий аслзода хонимларга хос тарзда, саросимага тушмай, жилмайиб қўйди.\n13. Элиша Катберт фильм съёмкаси жараёнида яхмалакда йиқилди.\n14. Ҳаттоки Мадонна ҳам саҳнада қўшиқ куйлаётганда йиқилиб тушди. У ноқулай вазиятга тушиб қолган бўлса-да, профессионал хонанда сифатда қўшиқни охиригача куйлади.\n15. “Бердмэн” фильми ижодкорлари номидан сўзга чиқиб, нутқ сўзлаётган Наоми Уоттс Эмма Стоуннинг кўйлагига чалишиб кетди. У батамом йиқилмагани учун ўзининг бу ҳолатини кулгига олиб, вазиятдан чиқди.


17 Сентябрь 12:07\n- Бу бизнинг биринчи учрашувимиз. Ишончим комилки, бу учрашув мамлакатларимиз ўртасидаги муносабатларга янги туртки беради. Эрон бизнинг Каспий минтақасидаги яхши қўшнимиз ва Ислом оламида яқин ҳамкормиздир. Дипломатик муносабатлар ўрнатилгандан буён мамлакатларимиз ўртасидаги ҳамкорлик изчил ўсиб бормоқда, - деди Президент.\nЎз навбатида, Иброҳим Раисий Қасим-Жомарт Тоқаевни ғалаба билан табриклагани ва инаугурация маросимига махсус делегацияни юборгани учун миннатдорчилик билдирди.\n- Эрон ва Қозоғистон ўртасидаги ҳамкорлик яхши йўлга қўйилган. Aлбатта, салоҳиятли алоқаларимизни янада кенгайтириш учун катта имконият бор. Умид қиламанки, бугунги учрашув бу интеграциянинг бошланиши бўлади, - деди Эрон Президенти.\nШунингдек, томонлар жорий йилда савдо -иқтисодий соҳадаги ижобий тенденцияларни қайд этиб, икки мамлакат ўртасидаги товар айирбошлаш ҳажмини янада ошириш ва транспорт -логистика, қишлоқ хўжалиги ва сармоя соҳасидаги ҳамкорликни мустаҳкамлашга тайёрлигини билдиришди.\nУчрашув якунида Давлат раҳбарлари ташрифлар алмашишга келишиб олдилар.


ТЎКИНЛИК ВА БАРАКА МАНБАИ\nOldingi maqola КИТОБ ВА ШАҲРИСАБЗДА УРУҒЛИК КАРТОШКА ЕТИШТИРИЛАДИ\nKeyingi maqola СОЯ ЭКИЛАДИГАН МАЙДОНЛАР ҲАЖМИ ОШИРИЛДИ\nМамлакатимизда оилавий тадбиркорликни ривожлантириш, айниқса, аҳолининг томорқадан унумли фойдаланишини қўллаб-қувватлашга қаратилаётган алоҳида эътибор юксак самара бермоқда. Яратилаётган шарт-шароитлар, олиб борилаётган тарғибот-ташвиқот ишлари натижасида аҳолининг томорқачилик маданияти юксалиб, ердан унумли фойдаланиш кўникмаси ошиб бораяпти.\nҒузор туманидаги Гулшан маҳалласида бўлганимизда ҳам бу жиҳатни яққол ҳис этдик. Боиси, қайси хонадонга кирманг, уй соҳибларининг иссиқхона ташкил этгани ёки ҳовлисидаги бир парча ерни баҳорги экинларга тайёрлаётганининг гувоҳи бўласиз.\n- Маҳалламизда 6068 нафар аҳоли истиқомат қилади, - дейди йиғин раиси Раҳмат Абдуллаев. – Оилалар сони эса 1295 та. Барча оилалар ҳовли уйларда яшагани боис, ҳар бирида энг камида икки-уч сотихдан томорқа ери бор. Аввал ҳамма ҳам ҳовлисидаги ердан унумли фойдаланмасди. Кимдир бунга қунт қилмаган бўлса, кимдир шу бир парча жойдан қандайдир манфаат кўриш мумкинлигига ишонмаган, яна биров эса деҳқончилик илмидан бехабар эди. Энди ерга бўлган муносабат тубдан ўзгарди. Чунки бундан энг аввало одамларнинг ўзи манфаатдорлик сезаяпти.\nБунда ўтган йилдан маҳалла фаоллари, банк ходимлари, тажрибали томорқачилар билан ҳамкорликда уйма-уй юриб, аҳолини томорқа ерларидан самарали фойдаланишга ундагани, бу борада амалий ёрдам кўрсатишгани ҳам самара берди. Ушбу жараёнда уруғлик, кўчат сотиб олиши ёки иссиқхона қуриши учун маблағ сўраган фуқароларга имтиёзли кредитлар берилди. Натижада 50 дан ошиқ хонадон эгалари бўш турган майдонларда иссиқхоналар барпо этишди. Шунингдек, ҳудудда ўз ҳовлисида боғ ташкил этган, гулчилик, паррандачилик, чорвачилик каби соҳалар билан шуғулланаётган оилалар сони ҳам кўпчиликни ташкил этади.\nДарҳақиқат, бироз ҳаракат қилган, изланган, интилган одам борки, асло кам бўлмайди. Бир парча ердан ҳам мўмай даромад олиб, оиласи фаровонлигини, дастурхони тўкислигини таъминлаётган юртдошларимиз ҳаёти бунга мисол.\n- Ўтган йили томорқамизнинг 1 сотих майдонини иссиқхонага айлантирдик, -дейди шу маҳаллалик Зулфия Шаропова. - Бу ерга 10 туп лимон кўчатини экиб, атрофида помидор ва бодринг етиштиришни йўлга қўйдик. Бултур кеч кузда экилган бодринг ва помидор кўчатлари айни вақтда илк ҳосилини бермоқда. Кексаларимиз “томорқа - барака, тўкинлик манбаи” деган гапни бекорга айтишмаган. Астойдил меҳнат қилсангиз, ер ҳам сизни сийлайди.\nАлбатта, ердан унумли фойдаланиш энг аввало оиланинг экологик тоза қишлоқ хўжалиги маҳсулотларига бўлган эҳтиёжини қоплайди, қолаверса бозорларимизда бу турдаги маҳсулотларнинг мўл-кўллигини, арзонлигини таъминлайди.


Таълим тўғрисидаги қонундаги янгиликлар ва қонунни қўллаш масалалари\nМаълумки, кўпчилик фуқаролар мустақил равишда таълим олади ва бирон-бир касбни эгаллайдилар, лекин улар белгиланган тартибда ҳужжатга эга бўлмас эди. Ана шу муаммо экстернат тартибда ҳал этиладиган бўлди. Экстернат тартибидаги таълим олиш ўқув дастурларини мустақил равишда ўзлаштиришни ўз ичига олиб, унинг якунлари бўйича таълим олувчилардан давлат таълим муассасаларида якуний ва давлат аттестацияларидан ўтишни талаб этади. Экстернат тартибидаги таълим олишни ташкил этиш тартиби Ўзбекистон Республикаси Вазирлар Маҳкамаси томонидан белгиланади.\nХулоса қилиб айтадиган бўлсак, янги таҳрирдаги қонуннинг қуйидаги асосий фарқлари мавжуд:\nбиринчидан, таълим олиш шаклларининг таснифи кенгайтирилган;\nиккинчидан, Вазирлар Маҳкамаси, Таълим сифатини назорат қилиш давлат инспекцияси (Таълим инспекцияси), Президент, ижод ва ихтисослаштирилган мактабларни ривожлантириш агентлиги, шунингдек соҳа вазирликлари ва маҳаллий давлат ҳокимияти органларининг ваколатлари тафсилотлари билан аниқлаштирилган;\nучинчидан, таълим жараёнининг барча иштирокчиларининг ҳуқуқий мақоми катта этибор қаратилган;\nтўртинчидан, давлат таълим стандартлари ва талаблари, ўқув жараёнига ўқув режалари ва дастурларини, таълим соҳасига экспериментал ва инновацион фаолият таълимни жорий этиш билан боғлиқ масалалар тартибга солинган;\nбешинчидан, таълимга оид ваколатли органлар санаб кўрсатилган ва уларнинг ваколатлари, ҳуқуқ ва мажбуриятларига оид нормалар белгиланган, таълим жараёнини давлат томонидан тартибга солиш ва назорат қилиш механизмлари белгиланган.


Бугун футбол. "Пахтакор" - "Локомотив" / CHAMPIONAT.asia\n07:29"Вулверхэмптон" - "Манчестер Юнайтед" 1:1 4 01:51АПЛ. "Вулверхэмптон" – "Манчестер Юнайтед" 1:1. Погба пенальтидан гол ура олмади 56 01:35Дембеле жароҳат олди 6 00:45Сарри зотилжам билан касаллангани аниқланди 9 00:30РПЛ. Москва дербиси 6-турга якун ясаб берди 0 00:12Расман: "Арсенал" ҳимоячиси фаолиятини Бундеслигада давом эттиради 1 00:05Спортчилар ижтимоий тармоқларда 4 23:27Футболчилар харидига энг кўп маблағ сарфланишига сабабчи мураббийларнинг кучли бешлиги тузилди 18 23:05АПЛ. "Вулверхэмптон" – "Манчестер Юнайтед" учрашувининг асосий таркиблари маълум бўлди 20 22:55Балотелли: "Отамнинг орзуси ушалди, онам кўз ёшларини яшира олмади" 5 22:35Коутиньо: "Барселона"даги фаолиятим мен ўйлаганчалик чиқмади. "Бавария"да эса узоқ қолишга умид қиламан” 14 22:30Топ-клублар таркиби жорий ёзда қанчалик ўзгарди 2 22:10Пушкаш-2019. Йилнинг энг чиройли голига номзодлар кучли ўнлиги эълон қилинди 11 22:00Olamsport: Ўзбекистонлик спортчи UFC президенти билан учрашди, Истомин Зверев билан ўйнайди ва бошқа хабарлар 0 21:55Мальдини Мариано Диаснинг трансфери борасида "Реал" билан музокара ўтказади 1\nБугун футбол. "Пахтакор" - "Локомотив"\n01 авг 2018 13:14\nТеглар : ПахтакорЛокомотивСуперлига 20-тур\nБугун Суперлиганинг 20-тур баҳсларига старт берилади. "Пахтакор" ўз майдонида амалдаги чемпион "Локомотив"ни қабул қилади.\nБир сўз билан айтганда, бугун Тошкент дербисига гувоҳ бўламиз. Суперлига турнир жадвали пешқадами "Пахтакор" ўз майдонида "Локомотив" билан куч синашади. "Пахтакор" 42 очко жамғарган ҳолда биринчи ўринни эгаллаб турибди. "Локомотив" эса 35 очко билан 3-поғонага кўтарилиб олган. Очколар орасидаги фарқ нисбатан камлигини ҳисобга олсак, бугун қизиқ қарама-қаршилик бўлиши кутилмоқда.\nАввалги турни иккала жамоа икки хил кайфиятда ўтказди. "Пахтакор" сафарда "Навбаҳор"га имкониятни бой берган бўлса, "Локомотив" ўз майдонида "Бунёдкор"дан устун келди. Бугунги ўйинда имкониятлар иккала жамоада ҳам тенг деса бўлади. Тўғри, "Локомотив"да омадсиз кунлар кўп бўлди, бироқ жамоа охирги пайтларда анча ўзига келиб олди.\nХусусан "темирйўлчилар" охирги олтита ўйиндан бери ютқазмай келишмоқда: 5 ғалаба ва бир дуранг. "Локо" охирги марта 13-тур сафар ўйинида "Металлург"га имкониятни бой берган. Жамоа шундан сўнг "Навбаҳор", АГМК, "Қўқон-1912", "Насаф" ва "Бунёдкор"ни мағлуб этган бўлса, Жиззахда "Сўғдиёна" билан дуранг ўйнади.\n"Локомотив" шу пайтгача сафарда 9та ўйинда майдонга тушган бўлиб, шундан 4тасида ғалаба қозонган. Бир бор дуранг ўйнаб, яна тўрт марта мағлубиятга учраган. Тўплар нисбати 12-10.\n"Пахтакор" ҳақида гапирадиган бўлсак, Тошкент "шерлари" бу йил чемпионлик учун кураш олиб боришяпти. Маълумки, бу жамоа ўз майдонидаги беллашувларни анча кўтаринки руҳда ўтказади. "Пахтакор" ушбу мавсум ҳисобидан уйда 9та ўйинда майдонга тушиб, шундан 8тасини ғалаба билан якунлаган ва бир бор дуранг ўйнаган. Дуранг 10-турда "Қўқон-1912" билан содир бўлганди. "Пахтакор"нинг уйдаги баҳсларда тўплар нисбати 17-3.


Римда ЕИнинг 60 йиллик юбилей саммити бўлиб ўтади\n16:06 / 25.03.2017\nБугун 25 март шанба куни ЕИга аъзо 27 давлат Римда ташкилотнинг 60 йиллигига бағишланган юбилей саммитини ўтказади. Унда Brexit жараёни якунлангач, ЕИнинг устунликларига доир декларация имзоланиши кутилмоқда. Имзолаш маросими Капитолий тепалигидаги Консерваторлар саройида бўлиб ўтади. 1957 йилда шу ерда ЕИ асосчилари ҳисобланувчи 6 мамлакат Ягона Европа сари қадам ташлаган эди.\nЕвроиттифоқнинг қайд этишича, юбилей саммити — бу байрам учрашувидир. Шу боисдан, унинг якунида Рим декларацияси қабул қилинади, холос. Бу ҳужжатда ЕИнинг Буюк Британиядан ташқари барча аъзоларининг иқтисоддан тортиб сиёсатгача бўлган соҳалар бўйича иттифоқ келажагига доир қарашлари акс этади.\nТаъкидланишича, саммитга тайёрланиш чоғида ЕИнинг келгусида интеграция даражасига доир масала турли қарашларга сабаб бўлган. Еврокомиссия анжумандан 3 ҳафта аввал, Британиясиз ЕИнинг келажагига доир беш сценарийни тақдим этди. Яъни:\n- ҳозирги сиёсатни давом эттириш ва мушкул масалалар юзасидан ечимни топиш;\n- ягона бозорни сақлаб қолиш ва бошқа масалаларда давлатларнинг мустақил сиёсат юритишига имкон бериш;\n- айрим мамлакатларнинг баъзи масалаларда –интеграциясини чуқурлаштириши билан ҳозирги сиёсатни давом эттириш;\n- танланган соҳаларда аъзо мамлакатлар интеграциясини чуқурлаштириш;\n- барча масалаларда интеграцияни чуқурлаштиришдир.\nЭкспертлар учинчи қоидани "тезкор Европа" деб аташган. Уни Франция, Германия ва Бенилюкс мамлакатлари (Бельгия, Нидерландия, Люксембург) маъқулламоқда. Бу қоида 1997 йилги Амстердам шартномасидан бошлаб ЕИнинг барча асосий ҳужжатларида мавжуддир. Айнан шу қоида асосида евро ҳудуди ва Шенген ҳудуди фаолияти йўлга қўйилган. Бироқ, Шарқий Европа мамлакатлари, жумладан Чехия, Польша, Словакия ва Венгрия бу қоидани декларацияда ёдга қолишга қарши чиқишди. Уларнинг фикрича, мазкур қоида Ғарбий Европа давлатларига айрим аъзо давлатлар иштирокисиз ҳам улар учун қарор қабул қилиш имконини беради.\nРим декларацияси эса, мазкур масала бўйича якуний хулосага келинганини кўрсатиши керак.\nРим шаҳри ҳам саммитга тайёр. Гарчи италияликлар Европанинг йирик анжуманларини ташкил этиш борасида унчалик ҳам катта тажрибага эга бўлмасалар-да, Рим шаҳридаги хавфсизлик чоралари аввалдан кучайтирилди. Бу ерда сўнгги маротаба, шундай йирик тадбир 2004 йилда ЕИ ягона конституциясини имзолаш маросими муносабати билан ўтказилган эди.\nШаҳар марказининг икки ҳудудида хавфсизлик чегараси белгиланган. Бири Рим декларацияси имзоланадиган Капитолий тепалиги, иккинчиси Италия президенти Серджо Маттареллининг Квиринал саройи атрофидадир. Бу ерда у Европа мамлакатлари етакчиларига тушлик беради.\nШу билан бирга, хабарларда таъкидланишича, кўплаб сайёҳлар Римнинг қоқ марказидаги 12та маданий ёдгорликларни шу куни томоша қила олишмайди. Хусусан, Колизей, Рим форуми, Палатин, Троян форуми ва Нероннинг "Олтин уй"и шулар жумласидан.\nСаммит куни, яъни бугун 25 март куни Римда 6та йирик намойиш бўлиб ўтади. Уларни ЕИ тарафдорлари ва ташкилотни хоҳламайдиганлар ўтказади. Уларда 25 минг киши иштирок этиши кутилаяпти. Италия ҳукумати Лондондаги қўпорувчиликдан сўнг, нафақат тартибсизлик, балки террорчилик таҳдидидан ҳам хавотирланмоқда. Шу муносабат билан, мамлакат ИИВ бошлиғи Марко Миннити пайшанба кунидан бошлаб одамлар кўп тўпланадиган ҳудудлар ва машҳур диққатга сазовор жойларда хавфсизлик чораларини кучайтириш вазифасини топширди.\nРим марказидаги тартибни ҳуқуқни муҳофаза қилувчи органларнинг 5 минг ходими таъминлайди. Бундан ташқари, қўшимча равишда 100 видеокузатув камераси ўрнатилган. Уйларнинг томларида снайперлар навбатчилик қилади. 24 мартдан шаҳарнинг 10 км радиусдаги осмонида парвозлар тақиқланган.\nАслида саммит меҳмонлари иштирокидаги маросимлар 24 мартдан бошланган. Европарламент раиси европалик сиёсатчилар делегацияси билан бирга зилзиладан талофат кўрган Норча шаҳрини бориб кўрди. Кейинроқ, Италия бош вазири Паоло Джентилони Европа бизнеси ва касаба уюшмалари раҳбарлари билан учрашди.\nРим декларациясини имзолаш бўйича маросим Консерваторлар саройининг Горацийлар ва Куриацийлар залида бўлиб ўтади. Бундан роппа-роса 60 йил муқаддам, 1957 йил 25 мартда айнан шу ерда Европа иқтисодий ҳамжамиятини ташкил этиш тўғрисидаги шартнома имзоланган эди. Кейинчалик бу шартномага қўшилган давлатлар сони ортиб, ЕИга айланди.\nЕИ саммит Рим